Raja Perlis pengerusikan Mesyuarat Raja-Raja ke-259

KUALA LUMPUR: Raja Perlis Tuanku Syed Sirajuddin Putra Jamalullail semalam mempengerusikan Mesyuarat Majlis Raja-Raja ke-259 di Istana Negara di sini.

Mesyuarat itu berlangsung selepas kali terakhir diadakan pada 9 dan 10 Mac lepas yang dipengerusikan Sultan Terengganu Sultan Mizan Zainal Abidin.

Terdahulu, sebelum mempengerusikan mesyuarat itu yang bemula 11.00 pagi, Tuanku Syed Sirajuddin berkenan memberi tabik hormat ke atas Kawalan Kehormatan Utama (KKU) yang dibarisi Batalion Pertama Rejimen Askar Melayu Diraja di Dataran Utama.

Tuanku Syed Sirajuddin kemudian berkenan menanam pokok Keriang di perkarangan Istana Negara sebagai simbolik Raja Perlis mempengerusikan Mesyuarat Majlis Raja-Raja pada kali ini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah turut berkenan menyaksikan Majlis Penanaman Pokok tersebut.

KKU dan Majlis Penanaman Pokok adalah cetusan idea Al-Sultan Abdullah dan tidak pernah diadakan sebelum pelantikan Seri Paduka sebagai Yang di-Pertuan Agong ke-16.

KKU diadakan julung kalinya pada Mesyuarat Majlis Raja-Raja kali ke-254 manakala Majlis Penanaman Pokok pertama kali diadakan pada mesyuarat kali ke-255.

Mesyuarat dua hari bermula semalam turut dihadiri semua Raja-Raja Melayu kecuali Kelantan, Pahang dan Johor.

Raja-Raja yang berangkat ialah Sultan Terengganu Sultan Mizan Zainal Abidin, Sultan Selangor Sultan Sharafuddin Idris Shah, Yang Dipertuan Besar Negeri Sembilan Tuanku Muhriz Almarhum Tuanku Munawir, Sultan Perak Sultan Nazrin Shah dan Sultan Kedah Sultan Sallehuddin Sultan Badlishah.

Sementara itu, Kelantan diwakili Tengku Mahkota Kelantan Tengku Dr Muhammad Faiz Petra Sultan Ismail Petra, Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah dan Johor diwakili Tunku Temenggong Johor Tunku Idris Iskandar Al-Haj Sultan Ibrahim.

Mesyuarat itu turut dihadiri Yang Dipertua Negeri Pulau Pinang, Melaka, Sabah dan Sarawak. Pada mesyuarat berkenaan, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak diiringi Timbalan Premier. — Bernama

See author's posts


Pengangkutan awam dibenar beroperasi kapasiti penuh

KUALA LUMPUR: Semua pengangkutan awam, bas ekspres, pesawat penerbangan, perkhidmatan e-hailing, teksi dan kenderaan persendirian kini dibenarkan beroperasi pada kapasiti penuh dengan mematuhi Prosedur Operasi Standard (SOP) yang ditetapkan.

Menteri Kanan (Kluster Keselamatan) Datuk Seri Ismail Sabri Yaakob berkata Mesyuarat Khas Menteri-Menteri Mengenai Pelaksanaan PKP semalam juga memutuskan untuk membenarkan perkhidmatan e-hailing, teksi, dan bas ekspres beroperasi tanpa had masa.

Ismail Sabri berkata antara SOP yang ditetapkan ialah semua pemandu dan penumpang perkhidmatan pengangkutan itu memakai pelitup separuh muka dengan suhu badan penumpang diambil terlebih dahulu selain menggunakan cecair pembasmi kuman.

“Pengusaha bas juga perlu menyediakan pelitup separuh muka dan menjualnya kepada mereka yang tidak memilikinya selain mensanitasi bas sebelum dan selepas perjalanan.

“Penggunaan aplikasi MySejahtera untuk memudahkan proses ‘contact tracing’ dan pembayaran tambang mengikut kaedah tanpa tunai adalah digalakkan untuk perkhidmatan e-hailing, teksi serta bas ekspres,” katanya kepada pemberita selepas mempengerusikan mesyuarat berkenaan di sini semalam.

Walaupun dibenarkan beroperasi pada kapasiti penuh, Ismail Sabri mengingatkan pengusaha pengangkutan awam yang membenarkan penumpang berdiri seperti bas awam, feri, kereta api, tren aliran ringan supaya memastikan penumpang mengamalkan kawalan kendiri termasuk melakukan penjarakan sosial.

Selain itu, katanya kenderaan persendirian juga dibenarkan membawa penumpang yang bukan ahli keluarga.– Bernama

See author's posts


Rokok tanpa cukai bernilai RM1.14 juta dirampas

KUCHING: Pasukan Gerakan Am (PGA) Briged Sarawak berjaya melakar tiga siri kejayaan dalam Operasi Benteng Covid-19 dan Operasi Libas dengan jumlah nilai keseluruhan dianggarkan bernilai RM1,245,314.84 berserta dua lelaki tempatan telah ditangkap.

Komandernya, SAC Mancha Ata berkata, operasi tersebut dijalankan sepanjang tempoh 30 Julai hingga 3 Ogos lalu

“Kejayaan pertama dalam operasi Op Benteng pada 03 Ogos dengan serbuan dan pemeriksaan keatas sebuah premis kediaman yang disyaki dijadikan stor penyimpanan rokok tanpa cukai yang terletak di Jalan Semaba, Kuching.

“Hasil pemeriksaan telah menjumpai sejumlah rokok pelbagai jenis berjumlah 7,890 karton rokok putih dan kretek dengan anggaran sebanyak 1,488,400 batang rokok.

“Turut dirampas sebuah beg, wang tunai disyaki wang penjualan rokok bernilai RM8,104, sebuah kad ATM berserta sebuah kad pengenalan dan lesen memandu, tiada sebarang tangkapan dibuat.

“Semua rokok tersebut dirampas kerana disyaki tidak bercukai dengan anggaran nilai rampasan bernilai RM1,149,492 termasuk cukai,” katanya dalam kenyataan, semalam.

Menurutnya, kejayaan kedua dalam operasi Ops Libas pada 30 Julai lalu hasil pemeriksaan ke atas sebuah kenderaan pacuan empat roda di Sungai Tanggang, Sri Aman kerana disyaki mengambil bahan api (diesel) bersubsidi di Serian.

“Hasil pemeriksaan, pasukan serbuan telah menjumpai 1,800 liter diesel (bersubsidi), kenderaan tersebut turut dirampas dengan anggaran nilai rampasan bernilai RM93,776.84.

“Turut ditangkap adalah seorang lelaki tempatan berbangsa Melayu berumur 43 tahun yang merupakan pemandu kenderaan tersebut dan seorang lelaki tempatan berbangsa Cina berumur 43 tahun yang merupakan pemilik barangan tersebut.

“Semasa pemeriksaan lanjut dijalankan, pemilik barangan tersebut telah cuba untuk memberi wang suapan sebanyak RM500 kepada ketua pasukan serbuan agar tidak dikenakan tindakan undang-undang,” jelasnya.

Tambahnya, kejayaan ketiga adalah Operasi Benteng pada 1 Ogos, serbuan dan pemeriksaan telah dibuat keatas sebuah longgokan gula yang ditinggalkan bertempat di jalan tikus (sempadan tapak Megah, Malaysia / Long Nawang, Indonesia).

“Hasil pemeriksaan, pasukan serbuan telah menjumpai sejumlah 660 kilogram gula pasir dan kasar yang disyaki cuba untuk diseludup ke negara jiran dengan nilai rampasan bernilai RM2,046 dan tiada tangkapan dibuat dan kesemua rampasan dibawah Akta Kawalan Bekalan diserah kepada pihak Kementerian Perdagangan Dalam Negeri dan Hal Ehwal Pengguna (KPDNHEP) Bahagian Kapit untuk tindakan lanjut.

“Manakala, semua tangkapan dan rampasan di bawah Akta Kawalan Bekalan akan diserah kepada KPDNHEP manakala tangkapan dibawah Seksyen 17 (B) Akta SPRM 2009 akan diserahkan kepada pihak Suruhanjaya Pencegahan Rasuah Malaysia (SPRM) Sarawak untuk tindakan selanjutnya,” jelasnya.

Tegasnya, operasi pembanterasan aktiviti penyeludupan rokok akan dilaksanakan dari semasa ke semasa bagi memastikan kegiatan ini dapat dilumpuhkan.

See author's posts


Pharmaniaga pada landasan serah 12 juta dos vaksin Sinovac

KUALA LUMPUR: Pharmaniaga Bhd dijangka melengkapkan obligasi kontraknya dalam membekalkan 12 juta dos vaksin Sinovac kepada Kerajaan Persekutuan pada bulan depan yang mencukupi untuk diberikan kepada kira-kira 18 peratus penduduk Malaysia.

Pengarah Urusan Kumpulan, Datuk Zulkarnain Md Eusope berkata, vaksin itu telah diluluskan oleh Pertubuhan Kesihatan Sedunia dan pengiktirafan itu mendorong keyakinan dalam perjuangan untuk memerangi pandemik.

“Kami optimis ke atas unjuran kumpulan pada tahun ini dan berharap prestasi tahun kewangan 2021 yang lebih baik dengan peningkatan berterusan bekalan vaksin Sinovac.

“Pentadbiran Makanan dan Ubat-Ubatan China baru-baru ini memberikan kelulusan segera kepada vaksin Covid-19 Sinovac untuk diberikan kepada kanak-kanak berusia tiga hingga 17 tahun dan penghasilan dua dos untuk setiap botol sebelum menyerahkannya kepada Bahagian Regulatori Farmasi Negara (NPRA) untuk proses variasi,” katanya.

Beliau berkata demikian dalam satu kenyataan yang dikeluarkan bersempena mesyuarat agung tahunan ke-23 dan mesyuarat agung luar biasa kumpulan itu yang dijalankan secara penstriman langsung semalam.

Menurut Zulkarnain, Pharmaniaga akan menyerahkan dokumen yang berkaitan kepada NPRA untuk proses variasi kelak.

Katanya, selepas menerima kelulusan daripada agensi berkenaan, syarikat itu boleh meningkatkan kapasitinya daripada dua juta kepada empat juta dos sebulan.

Sebagai sebahagian daripada rancangan kemampanan jangka panjang syarikat, Zulkarnain berkata, kumpulan itu berhasrat mempercepatkan pertumbuhan perniagaan pembuatan vaksin halalnya.

“Rancangan kami untuk mewujudkan kemudahan vaksin halal yang pertama di dunia mencatatkan perkembangan yang lancar dengan bekerjasama rapat bersama Lembaga Pembangunan Pelaburan Malaysia dan Halal Development Corp Bhd.

“Projek vaksin halal telah dipilih sebagai inisiatif peneraju untuk dasar ini dan untuk tujuan pembangunan insentif,” katanya.

Kemudahan halal itu disasarkan mula beroperasi pada 2024 di samping mewujudkan aliran pendapatan baharu kepada kumpulan, kata Zulkarnain sambil memaklumkan bahawa inisiatif itu akan memberikan pelbagai faedah limpahan positif termasuk meningkatkan persediaan pandemik negara bagi membina rantaian bekalan vaksin yang mampan.

Selain itu, beliau berkata, kumpulan itu menyasarkan untuk memberi peluang meningkatkan kemahiran tenaga kerja tempatan dan menambah akses terhadap vaksin mampu milik di pasaran tempatan dan antarabangsa.

Langkah ini seterusnya akan menempatkan Malaysia sebagai pengeluar vaksin global, kata Zulkarnain.

Boustead Holdings Bhd dan Lembaga Tabung Angkatan Tentera masing-masing memegang 55.93 peratus dan 11.23 peratus kepentingan dalam Pharmaniaga. Pada rehat tengah hari, saham syarikat farmaseutikal itu melonjak 7.36 peratus kepada RM5.54 dengan 5.25 juta saham diniagakan.- Bernama

See author's posts


RM17 juta bantu ibu tunggal carum KWSP

BETONG: Kerajaan Sarawak meluluskan peruntukan sebanyak RM17 juta bagi tujuan caruman Kumpulan Wang Simpanan Pekerja (KWSP) untuk golongan ibu tunggal dan isteri ketua isi rumah miskin yang berdaftar dengan e-Kasih di negeri ini.

Ketua Menteri, Datuk Patinggi Abang Johari Tun Openg berkata peruntukan tersebut dilulus setelah berlangsung satu mesyuarat mengenai bantuan caruman berkenaan pada minggu lepas.

“Peruntukan ini merupakan satu pendekatan dari sudut kebajikan yang dilaksana oleh Kerajaan Gabungan Parti Sarawak (GPS) bagi membantu golongan ibu yang tiada pendapatan di negeri ini.

“Kita, Kerajaan GPS akan mengeluarkan peruntukan bagi golongan ibu berkenaan supaya mereka punya caruman dalam akaun KWSP masing-masing,” kata beliau.

Ketua Menteri mengumumkan perkara itu ketika merasmikan Konvensyen Parti Pesaka Bumiputera Bersatu (PBB) Zon Betong yang berlangsung di Dewan Tan Sri Datuk Amar Stephen Kalong Ningkan di sini semalam.

Sementara itu Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah berkata dianggar sekitar 70,000 isteri ketua isi rumah dan ibu tunggal bakal menerima bantuan caruman KWSP itu dalam tempoh lima tahun.

Katanya, setiap ibu berkenaan akan menerima bantuan caruman KWSP sebanyak RM60 setahun demi membolehkan mereka layak untuk mendapat pembiayaan Skim i-SURI sebanyak RM480 setahun yang diperkenal oleh Kerajaan Persekutuan sebelum ini.

“Kami menjangkakan jumlah kaum ibu yang layak menerima bantuan caruman KWSP ini akan meningkat tiga kali ganda apabila kerajaan melaksana paras Pendapatan Garis Kemiskinan Nasional (PGKN) yang baharu kelak,” kata beliau.

Fatimah turut memberitahu dianggarkan sejumlah RM18,348,780 akan dibelanja oleh Kerajaan Sarawak bagi menjayakan bantuan caruman KWSP kepada ibu tunggal dan isteri ketua isi rumah bermula tahun ini hingga 2024.

Turut hadir Pengerusi Tetap PBB, Datuk Amar Mohammad Asfia Awang Nassar, Naib Yang Dipertua Kanan, Dato Sri Michael Manyin Jawong dan Dato Sri Fadillah Yusof, Naib Yang Dipertua, Dato Sri Dr Stephen Rundi Utom, Setiausaha Agung, Datuk Alexander Nanta Linggi,  Ketua Pergerakan Pemuda, Gerald Rentap Jabu, para Ahli Majlis Tertinggi dan 650 perwakilan.

Presiden Parti Rakyat Bersatu Sarawak, Dato’ Sri Dr Sim Hui Kian, Presiden Parti Demokratik Progresif, Dato Seri Tiong King Sing dan Setiausaha Agung Parti Rakyat Sarawak, Datuk Ir Janang Bungsu turut hadir.

Oleh Valentine Ngumbang / Earl Anek

See author's posts


SFC jejak pemburu haram

CHERYL LAW

KUCHING: Sarawak Forestry Corporation (SFC) akan memerangi secara berhabis-habisan
terhadap kumpulan atau pemburu haram yang mengancam hidupan liar di negeri ini.

Dengan merujuk artikel Free Malaysia Today, satu laporan berita baru-baru
ini menyatakan di Beijing, China, telah meluluskan penggunaan hempedu beruang bagi
merawat Covid-19 selepas beberapa minggu lalu mengharamkan penjualan haiwan
liar untuk makanan sekali gus menyatakan risiko penyebaran penyakit daripada
haiwan ke manusia.

Penyelaras Komunikasi Monitor, Loretta Shepherd menyatakan satu kajian
menunjukkan pemburu terus memburu beruang matahari untuk memenuhi permintaan
pengamal perubatan tradisional Cina di Sabah dan Sarawak.

Susulan daripada itu, ia adalah dikhuatiri permintaan untuk hempedu beruang
mungkin meningkat berikutan saranan Beijing dalam mempromosikan hempedu beruang
sebagai ubat Covid-19.

Dalam satu kenyataan, Sarawak Forestry Corporation (SFC) yang bekerjasama
dengan Pejabat Residen dan Daerah, Polis Diraja Malaysia (PDRM), Jabatan Kastam,
Jabatan Imigresen, Agensi Maritim, Penguasa Pelabuhan, Tentera Darat, dan
agensi penguatkuasaan lain memberi amaran kepada pemburu haram dan penyeludup untuk
dikenakan tindakan tegas termasuk hukuman penjara mengikut Ordinan Perlindungan
Hidupan Liar 1998.

“Sesiapa yang ditangkap memburu atau menjual bahagian beruang atau haiwan,
atas sebab apa pun, akan dikenakan hukuman.

“Pada masa ini, apabila pakar penjagaan kesihatan barisan hadapan kita dan
banyak sektor lain melakukan yang terbaik untuk mengekang dan merawat pesakit,
pemburuan beruang bukan jalan penyelesaian,” katanya

Menurut kenyataan SFC,  Sarawak turut
mengetatkan kawalan pergerakan di sempadan serta mengawal pemburuan ke atas
spesies yang terancam antara sempadan dan antarabangsa.

“Selain itu, SFC secara aktif mempromosikan kesedaran awam mengenai
pemuliharaan hidupan liar melalui Program Komunikasi, Pendidikan dan Kesedaran
Awam sebelum Perintah Kawalan Pegerakan (PKP) dan akan meneruskan program ini
selepas PKP ditamatkan. Semasa PKP ini, kami melakukan program ini melalui
media sosial dan media arus perdana,” kata SFC.

Menurut SFC, kakitangan SFC dari pejabat serantau, pejabat tapak dan Swift
Wildlife Action Team (SWAT) meningkatkan rondaan di pelbagai lokasi di seluruh
Sarawak untuk mengelakkan sebarang aktiviti pemburuan haram.

Pegawai penguatkuasa sentiasa bersedia untuk menyiasat maklumat yang mereka
terima. Manakala Pegawai Penguatkuasa Serantau bersama-sama dengan lebih 300
Renjer Hidupan Liar di seluruh negeri ini bekerjasama dan akan memberi isyarat
kepada pasukan jika kegiatan tersebut dijumpai.

Mereka yang mempunyai maklumat mengenai aktiviti perdagangan hidupan liar
diminta menghubungi talian hotline SFC di talian 016-8565564 / 019-8859996
(Kuching), 019-8883561 (Sibu), 019-8223449 / 019-8332737 (Bintulu) dan
019-8290994 / 018- 9799778 (Miri).

See author's posts


Pekerja ladang sawit disamun

MARUDI : Seorang pekerja ladang sawit di Sungai Kelabit Bakong Baram mengalami kerugian RM4,000 dan hilang pasport miliknya yang disimpan dalam beg sandangnya apabila disamun dua lelaki yang dikenalinya sejak 2019.

Mangsa, 44, berbangsa Bugis disamun di tempat tinggalnya di sebuah pondok kebun milik majikannya pada Khamis lalu (21 Mei ), 4.00 pagi.

Menurut fakta kes, mangsa tersedar daripada tidur apabila didatangi dua lelaki bersenjatakan sebilah parang yang cuba menetaknya di bahagian leher.

Dalam kejadian itu, mangsa sempat mengelak daripada tetakan suspek dan berjaya melepaskan senjata berkenaan daripada tangannya.

Bagaimanapun, mangsa mengelami kecederaan di jari di tangan sebelah kiri serta tapak tangan sebelah kanan akibat tetakan itu.

Suspek berjaya melarikan diri setelah mendapat beg sandang mangsa dengan menaiki sebuah motosikal.

Berikutan kejadain tersebut mangsa membuat laporan polis di balai polis Beluru pada Sabtu lalu ( 23 Mei), 11.44 pagi.

Atas maklumat diterima, seorang suspek berusia 31 tahun beralamat di Rh. Lawang Sg. Seruas Bakong berjaya ditahan oleh sepasukan polis dari Bahagian Siastan Jenayah di Ketuai ASP Mohd. Ruslan Mat Kib pada 12.00 tengah hari semalam semasa serbuan dilakukan di rumah pekerja Ladang Pelita Kampung Seruas, jalan Beluru / Lapok Bakong.

Semasa serbuan dibuat, dua lelaki cuba melarikan diri dari kawasan rumah berkenaan bagaimanapun seorang daripada mereka berjaya ditangkap dan dibawa ke Balai Polis Marudi untuk siastan lanjut.

Ketua Polis Daerah Marudi, DSP Jo Hang ketika dihubungi mengesahkan kejadian tersebut.

Katanya, penangkapan suspek dibawah Seksyen 395 dan 397 Kanun Keseksaan dan direman mulai semalam sehingga 29 Mei ini.

See author's posts


Tebingan Kuching tempat tumpuan

JIKA sebelum pandemik Covid-19 tidak lengkap sekiranya tidak singgah serta menikmati panorama indah Sungai Sarawak sambil berjalan kaki di Tebingan Kuching yang lebih dikenali dengan nama Kuching Waterfront.

Tebingan Kuching ini tidak pernah sunyi daripada kedatangan pelancong malah ia menjadi tempat tumpuan yang perlu dikunjungi sekiranya melancong ke bandaraya Kuching.

Kedudukannya yang berada di tengah pusat bandar raya ini, lokasi ini sangat mudah dikunjungi, kerana kebanyakan hotel terletak tidak jauh dari situ.

Keindahan taman dan keunikan reka bentuk Tebingan Kuching yang dikelilingi beberapa bangunan bersejarah dapat dilihat dari tingkap hotel bertaraf antarabangsa yang menghadap Sungai Sarawak.

Jika sebelum pandemik Covid-19, terdapat banyak penginapan bajet dan harga mampu milik dan seumpamanya di kawasan berhampiran, namun tempahan perlu dibuat lebih awal ekoran kerap sesak dengan pengunjung pada hujung minggu atau musim percutian.

Di seberang Tebingan Kuching ini dapat dilihat dengan jelas Astana Negeri dan Kubu (Fort Magherita) iaitu bangunan yang dibina oleh Charles Brooke pada tahun 1870.

Fort Magherita dibina pada tahun 1879 untuk menjaga pendekatan sungai Kuching dari lanun kubu ini dinamakan sempena isteri Charles Brooke, Ranee Margaret, ia adalah bangunan yang sangat menarik.

Di kubu ini ia menempatkan pelbagai memorabilia Era Brooke, bagi yang ingin singgah ke kubu ini bolehlah menggunakan perahu tambang ke seberang dan dari jeti Waterfront dan berjalan kaki dalam beberapa minit dari hujung utara Jambatan Darul Hana.

Oleh kerana kubu itu adalah bangunan warisan sejarah maka struktur asal dikekalkan dan pengubahsuaian hanya dilakukan di bahagian dalam.

Di sebelah kubu tersebut terdapat Dewan Undangan Negeri (DUN) yang menjadikan pemandangan di kawasan terbabit semakin menarik.

Dengan adanya Jambatan Darul Hana dan jambatan khas untuk pejalan kaki ia menghubungkan tebingan itu dengan kampung seberang Sungai Sarawak ini dan sudah tentu ia menjadikan pemandangan di tebingan menjadi lebih menarik serta indah.

Bukan itu sahaja, bagi pencinta bunga orkid mereka boleh berkunjung ke taman Orkid Dewan Bandaraya Kuching Utara (DBKU) yang terletak di bersebelahan dengan Astana Negeri yang mempunyai koleksinya tersendiri.

Pengunjung Tebingan Kuching yang ingin pergi ke tempat menarik seperti Muzium Sarawak, Muzium Islam atau membeli-belah di Lebuh India dan Jalan Gambier tidak perlu mencari pengangkutan awam kerana mereka boleh berjalan kaki.

Selain Kubu Magherita, bangunan bersejarah di dalam kawasan Tebingan Kuching ialah Square Tower, yang dulunya digunakan untuk meninjau pergerakan musuh. Square Tower dibina pada 1879, juga dikenali sebagai Rumah Pasung di kalangan penduduk tempatan, kerana dikatakan pernah dijadikan sebagai pusat tahanan pada zaman pemerintahan Brooke.

Square Tower dibina pada tahun 1879 sebagai kem tahanan untuk banduan dan kemudiannya digunakan sebagai tugu pertahanan.

Di tengah Tebingan Kuching, ada galeri khusus menyimpan khazanah kaum Cina iaitu Muzium Sejarah Cina.

Bagi pelancong yang ingin mendapatkan ole-ole, tidak perlu pergi jauh, kerana gerai cenderahati yang menjual pelbagai hasil kraftangan penduduk tempatan terdapat di tebingan itu.

Pengunjung juga boleh membeli hasil kraftangan dari beberapa kedai cenderamata di seberang jalan tebingan itu.

Sebagai tempat tumpuan utama di Kuching, Tebingan Kuching juga sering menjadi pilihan untuk mengadakan pelbagai acara seperti pameran, mahupun pentas hiburan, selain menjadi lokasi tetap Pesta Sukan Air atau Regatta Sungai Sarawak.

Ringkasnya kepada pengunjung yang mengunjungi tempat ini ia sudah tentu menjanjikan 1,001 kenangan yang tidak dapat dilupakan.

Oleh JEAKQLEYN YACHO

See author's posts


Lydia Ko julang LPGA pertama

• KEJOHANAN GOLF BMW WANITA

LYDIA Ko dari New Zealand melakukan 65 pukulan kelmarin untuk merangkul kejuaraan Jelajah LPGA ke-18nya pada Kejohanan BMW Wanita  dan yang pertama di Korea Selatan, negara kelahirannya.

Pusingan akhir tujuh bawah par pemain berusia 25 tahun itu memberikannya kemenangan empat pukulan ke atas Andrea Lee dari Amerika Syarikat di Oak Valley Country Club.

Ko mencatat lapan birdie dengan hanya satu bogey untuk merampas cek pemenang $300,000 selepas menamatkan saingan 21 bawah par 267.

“Saya berasa sangat bangga dilahirkan di Korea,” kata Ko, yang keluarganya berpindah ke New Zealand ketika dia berusia empat tahun kepada pemberita.

“Saya fikir kerana itu, saya benar-benar mahu menang di sini,” katanya.

“Minggu ini saudara-mara saya ada di sini, keluarga langsung saya ada di sini. Dan saya mahu memenanginya untuk mereka juga.”

Ko yang juga pemain nombor lima dunia menjadi pemain LPGA kelima musim ini yang meraih beberapa kemenangan,dan ia adalah kali pertama dia mencapai kejayaan itu sejak 2016.

“Minggu ini, lebih daripada sebelumnya, saya benar-benar mahu menang di Korea, dan saya fikir mungkin itu adalah pemikiran yang baik atau saya menghipnotis diri sendiri untuk cuba menyelesaikannya,” kata Ko.

“Setiap kali saya kembali ke Korea, walaupun saya bermain di bawah bendera New Zealand, begitu ramai orang menyokong saya dan fikir itu adalah satu rangsangan,” tambahnya.

“Ia adalah suasana yang tidak nyata dan kami tidak bermain dalam banyak suasana seperti itu.”

Ko memulakan pusingan terakhir satu pukulan di belakang pendahulu 54 lubang, Atthaya Thitikul dari Thailand, dengan 14 bawah par.

Namun Atthaya, yang menduduki ranking kedua dunia, merosot dengan 74 pukulan untuk menduduki tempat keenam, terlepas peluang untuk memintas pemain Korea Selatan, Ko Jin-young dan menjadi pemain nombor satu dunia baharu.

Pemain dari Thailand itu akan melonjak ke kedudukan teratas dunia dengan sekurang-kurangnya menduduki tempat keempat. – AFP

See author's posts


Ta Ann Group of Companies dan Naim Group of Companies sumbang dana untuk JPBN Sarawak

KUCHING: Jawatankuasa Pengurusan Bencana Negeri (JPBN)
Sarawak menerima sejumlah RM10.91 juta sumbangan daripada pelbagai syarikat
korporat semalam.

Sesi penyumbangan sumbangan berlangsung di Wisma Bapa
Malaysia di sini dengan Menteri Pelancongan, Kesenian dan Kebudayaan Datuk
Abdul Karim Rahman Hamzah mewakili JPBN Sarawak dan Kerajaan Sarawak menerima
sumbangan tersebut.

Ta Ann Group of Companies dan Naim Group of Companies
telah menyumbangkan jumlah terbesar dengan sejumlah RM3.5juta disampaikan oleh
Pengerusi Eksekutifnya, Datuk Amar Abdul Hamid Sepawi.

Yayasan Sarawak menyumbangkan RM3 juta dan disampaikan
oleh Pengarahnya Azmi Bujang, Solid Oil Plantations Sdn Bhd (RM2 juta), Weida
Group of Companies (RM1.3 juta), Cahaya Mata Sarawak (RM1 Juta) dan Sarawak
Chamber of Commerce and Industry (RM110 ribu).

Sementara itu, Pihak Berkuasa Tempatan (PBT) di Sarawak
menerima RM300 ribu sumbangan dengan masing-masing RM50 ribu untuk Majlis
Bandaraya Kuching Selatan, Dewan Bandaraya Kuching Utara, Majlis Perbandaran
Padawan, Majlis Perbandaran Kota Samarahan, Majlis Perbandaran Miri dan Majlis
Perbandaran Sibu.

See author's posts


SUFC buru tiga mata

PENOLONG pengurus Sarawak United FC (SUFC), Abang Suhordie Abang Zaini mahu menamatkan pusingan pertama Liga Premier berdepan Kelantan United FC (KUFC) berakhir dengan kemenangan di Stadium Sultan Ismail Nasiruddin Shah, Kuala Terengganu, malam ini.

Beliau berkata, dengan kemenangan, ia sudah pasti menyuntik semangat dan fokus pasukan itu untuk mencatat keputusan lebih baik pada pusingan kedua yang dijangka bermula 20 Jun nanti.

“Saya akui pasukan lawan juga mahukan kemenangan tetapi misi utama pasukan untuk memastikan tiga mata menjadi milik SUFC malam ini.

“Saya mahu pemain dapat melakukannya sekali gus menyaksikan SUFC terus melebarkan jurang mata untuk berada di kelompok atas Liga Premier musim ini,” katanya kepada Utusan Sarawak semalam.

Abang Suhordie yang semakin berpuas hati melihat peningkatan dipamerkan selepas tidak tewas dalam dua perlawanan terakhir, mengharapkan semua pemainnya agar tidak cepat berasa selesa.

Menurut beliau, mereka perlu terus bekerja keras dalam tiap perlawanan sambil memberikan peringatan, tiada sesiapa dalam pasukan terjamin tempat dalam kesebelasan utama yang diterapkan oleh ketua jurulatih E Elavarasan.

Dalam pada itu, Abang Suhordie mendedahkan SUFC sekali lagi beraksi tanpa kelibat penjaring terbanyak setakat ini, Uche Agba pada aksi menentang KUFC, malam ini.

Bagaimanapun, seorang lagi pemain import, Sandro Da Silva berkemungkinan besar akan diturunkan selepas melihat perubahan positif kecederaan yang melanda beliau sebelum ini.

“Seperti biasa dua pemain import iaitu Taylor Regan serta Lee Chang Hoon pasti diturunkan pada perlawanan malam ini, dan Sandro belum dapat dipastikan lagi, kemungkinan beliau ada dalam senarai,” ujarnya.

Abang Suhordie berkata beliau percaya ketua jurulatih E. Elavarasan mempunyai ramuan tersendiri untuk menghadapi KUFC, sekaligus memastikan tiga mata dalam genggaman pasukannya malam ini.

“Dengan hanya kemenangan yang diraih pada malam ini, saya percaya Sarawak United akan menjarakkan jurang mata dengan pendahulu Liga Premier, Negeri Sembilan FC yang kini mengumpul sebanyak 21 mata iaitu beza satu mata dengan SUFC (20 mata).

“Namun, SUFC mempunyai kelebihan kerana kita kurang satu perlawanan dengan mereka. Sebab itulah perlawanan malam ini pasukan kita harus mendapatkan tiga mata,” tegasnya.

Jelas Abang Suhordie tiga mata sangat penting kepada mereka dan beliau mengharapkan pemainya dapat merealisasikan impian untuk keluar selaku pemenang sebenar.

“Kami perlukan tiga mata ini. Sangat perlu. Saya mahu pemain memberi tumpuan sepenuhnya. Kami kena fokus untuk mendapatkan kemenangan.

“Sepanjang permainan 90 minit malam ini, kita tengok apa yang akan diberikan pemain. Harapannya ialah kejayaan membenam pihak lawan,” tegas beliau.

SUFC kini menduduki di tangga kedua selepas mengharungi sebanyak sembilan perlawanan dengan merekodkan enam kemenangan, dua seri dan sekali kalah.

Manakala skuad KUFC pula kini berada ditangga keempat Liga Premier dengan memungut 16 mata daripada 10 perlawanan.

Oleh ADI SAFARMAN

See author's posts


Lebih ramai lagi ahli PKR dijangka keluar

NIAH : Calon Gabungan Parti Sarawak (GPS) Parlimen Sibuti Lukanisman Awang Sauni gembira dengan berita orang kuat Parti Keadilan Rakyat (PKR) Tanjung Belipat di sini menyertai GPS.

Lukanisman berkata, beliau dimaklumkan oleh Datuk Rosey Yunus bahawa orang kuat PKR, Noraya Jost kembali menyokong GPS kerana menyedari hanya gabungan itu berupaya membela nasib rakyat.

“Penyertaan ini bukan satu gimik tetapi keikhlasan Noraya dalam berkempem bersama GPS, memandangkan ketika ini momentum kempoen GPS berjalan lancar dan baik.

“Kempen yang berbaki lapan hari, saya percaya dan yakin lebih ramai lagi penyokong PKR menyertai GPS,” katanya ketika ditemui Utusan Sarawak di Rumah Selan Undau Sebatu Niat, dekat sini.

Katanya, mana-mana parti yang ingin memberi sokongan kepada GPS adalah sentiasa dialu-alukan.

“Sokongan mereka akan dapat kita terjemahkan kepada perkhidmatan yang terbaik sekiranya GPS diberi peluang untuk  saya menjadi Ahli Parlimen Sibuti,” katanya.

See author's posts


Twin Otter tergelincir, empat selamat

JIKU JUGUONG

MARUDI: Sebuah kapal terbang MAS Wing, jenis Twin Otter
tergelincir ke dalam parit di tepi landasan Lapangan Terbang Long Seridan ketika
mendarat pagi semalam.

Menurut petugas di padangterbang Marudi, Twin Otter
tersebut membawa dua penumpang dari Miri pada 8.35 pagi dan sampai ke Marudi
pada 9.00 pagi sebelum berangkat ke Long Seridan pada 9.35 pagi.

Sementara itu, Timbalan Speaker Dewan Undangan Negeri Sarawak
(DUN) merangkap Ahli Dewan Undangan Negeri (ADUN) Mulu, Dato Gerawat Gala ketika
dihubungi mengesahkan kejadian tersebut.

Katanya, beliau mendapat maklumat tentang kejadian itu daripada
Ibu Pejapat Polis Daerah (IPD) Marudi dan Penghulu Willy Wing dari Long
Serdian.

Kedua-kedua penumpang dan juruterbang dilaporkan selamat dan
menurut Gerawat, beliau menghubungi Ketua Pegawai Eksekutif di Kota Kinabalu dan
diberitahu bahawa penyiasatan kejadian tersebut sedang dilakukan.

Jelasnya, beliau juga menghubungi Menteri Pengangkutan
Sarawak, Datuk Lee Kim Shin mengenai kejadian tersebut.

Beliau berharap MAS Wing dapat melakukan siasatan sepenuhnya
kejadian berkenaan dan memberi maklumat terperinci kepada orang awam mengenai kejadian
itu supaya para penumpang lain tidak berasa takut dan keselamatan mereka terjamin.

Beliau berharap kejadian ini tidak akan berulang di masa akan
datang yang mana kejadian yang sama pernah berlaku dan Marudi dan Bario sebelum
ini.

Gerawat menggesa kepada orang awam supaya tidak menyebar maklumat
negatif berhubung kejadian tersebut kerana siasatan masih dilakukan oleh pihak MAS
Wing dan Jabatan Penerbangan.

Sehubungan itu, beliau mencadangkan Malaysian Airport Berhad
dan Kementerian Pengangkutan untuk menaik taraf Lapangan Terbang seperti di
Bario, Long Seridan, Long Banga, Long Lellang, Mulu National Park, Ba Kelalan dan
Long Akah untuk keselamatan dan keselesaan penumpang.

See author's posts


Beri sokongan padu kepada Shafizan

SIMANGGANG: Jentera Pergerakan  Wanita dan Pemuda Parti Pesaka Bumiputera Bersatu (PBB) Cawangan Lingga sedia mengempur dalam kempen Pilihan Raya Umum ke-15 (PRU-15) ini.

Ia bagi memastikan kemenangan calon muka baharu Gabungan Parti Sarawak (GPS) bagi kerusi Parlimen Batang Lupar, Mohamad Shafizan Kepli

Ketua Cawangan Parti PBB Lingga, Dayang Noorazah Awang Sohor berkata, jentera Wanita dan Pemuda parti itu telah bekerja keras sejak dahulu ‘dalam keadaan susah dan senang’, bukan thanya ketika musim pilihan raya.

“Jentera Parti PBB Lingga terutama sayap Wanita dan Pemuda kini siap sedia untuk membantu menyumbang kepada kejayaan GPS Parlimen Batang Lupar,” katanya pada majlis perjumpaan bersama ahli jawatankuasa Cawangan PBB N.28 Lingga di sini.

Mohamad Shafizan Kepli dicabar calon Parti Keadilan Rakyat (PKR) Wel @ Maxwell Rojis dan Hamdan Sani dari PAS yang mewakili Perikatan Nasional (PN).

Dayang Noorazah yang juga Ahli Dewan Undangan Negeri (ADUN) Lingga berkata calon GPS bagi Parlimen Batang Lupar mesti menang dalam PRU-15 dan mengekalkan kerusi itu sebagai kubu kuat parti.

“Dengan kekuatan tiga DUN iaitu Lingga, Beting Maro dan Sebuyau di bawah GPS, saya mahu sokongan penuh dan memberi kemenangan besar kepada calon muda GPS, Mohamad Shafizan Kepli,” katanya.

Shafizan yang hadir sama berkata, jentera kempen GPS di Parlimen Batang Lupar telah mula mengatur gerak sejak hari pertama kempen bermula.

Katanya, pelbagai program telah diatur khusus untuk kawasan Batang Lupar bagi meraih undi hingga hari penentu, 19 November nanti.

Beliau turut mengharapkan sokongan padu daripada pengundi di Batang Lupar ini berikutan kali ini merupakan langkah sulungnya menapak di arena politik.

“Sokongan padu 100 peratus terutamanya pengundi muda amat saya harapkan supaya kita dapat bekerjasama untuk membangunkan kawasan Batang Lupar,” katanya.

See author's posts


132 usahawan tani terima bantuan

KUCHING: Seramai 132 usahawan tani di kawasan Dewan Undangan Negeri (DUN) Batu Kawa menerima bantuan berupa input pertanian dengan anggaran RM2,000 setiap seorang.

Timbalan Premier Sarawak, Dato Sri Dr. Sim Kui Hian berkata, bantuan input pertanian tersebut adalah inisiatif Jabatan Pertanian Bahagian Kuching bagi membantu mereka yang memerlukan serta merancakkan lagi aktiviti pertanian di kawasan itu.

“Pada hari ini (kelmarin) kita telah buat penyerahan peralatan pertanian seperti baja dan racun untuk aktiviti penanaman sayur di sini.

“Kalau dua tahun lepas, jumlah bantuan yang diberikan ialah RM1,000 namun tahun ini nilainya meningkat kepada RM2,000 dengan kuantiti sama kerana kenaikan harga barang tani,” katanya.

Beliau berkata demikian semasa hadir menyerahkan bantuan tersebut di Kuching, kelmarin.

Dalam pada itu, beliau yang juga Ahli Dewan Undangan Negeri (ADUN) Batu Kawa berkata, kementeriannya juga bercadang untuk menubuhkan satu pusat bakul makanan di kawasan ini iaitu pusat untuk pengumpulan, pemprosesan dan pembungkusan hasil pertanian.

“Pusat itu nanti akan memudahkan petani di kawasan ini untuk menghantar hasil pertanian mereka untuk dijual kepada pemborong dan peniaga di sekitar Kuching,” katanya.

See author's posts


“Saya mampu bayar hutang, tidak pernah failkan muflis” – Lee Kim Yew

KUALA LUMPUR: Pengasas Country Heights Holdings Bhd (CHHB) Tan Sri Lee Kim Yew menjelaskan bahawa beliau berada dalam kedudukan kukuh sebagai seorang usahawan di negara ini serta mampu membayar hutang.

Dalam sidang media hari ini, beliau juga menegaskan tidak pernah bertindak mengisytiharkan dirinya sebagai muflis atau memfailkan tindakan tersebut.

“Saya jauh daripada mengalami insolvensi (tidak mampu membayar hutang). Saya telah mengumpulkan aset ketara serta tidak ketara sepanjang 50 tahun pengalaman saya (dalam bidang ini).

“Saya tidak pernah mengisytiharkan diri sebagai muflis. Jika bankrap, anda tidak boleh menyumbang kepada masyarakat serta negara,” katanya.

Beliau membuat penjelasan tersebut selepas berita mengenai dakwaan dirinya muflis itu tular di media sosial dan turut memberi kesan terhadap mereka yang bimbangkan keadaan dirinya.

Lee sebaliknya mendakwa beliau telah menjadi sasaran seorang warga asing, Patrick Healy yang juga peguam serta rakyat Amerika Syarikat (AS) dan pernah bertugas dengan syarikat miliknya di AS yang dikenali sebagai Club Excellence Inc.

Beliau mendakwa Healy menerima bayaran dalam bentuk yuran perunding berjumlah AS$570,000 (RM2.5 juta) bagi tempoh perkhidmatannya.

Menurut Lee, selepas menutup syarikat tersebut kerana tidak lagi berminat menjalankan perniagaan di AS, Healy telah bertindak membawa perkara itu ke pihak Mahkamah Timbang Tara AS tanpa kehadirannya.

“Saya tidak hadir di mahkamah AS berikutan faktor jarak jauh serta Covid-19,” katanya.

Beliau mendakwa ini disusuli dengan tindakan mahkamah tersebut menjatuhkan hukuman yang berpihak kepada Healy.

Bagaimanapun, tiada sebarang pendedahan mengenai asas bagi tuntutan Healy terhadap Lee.

Susulan itu, Healy membawa penghakiman tersebut ke sebuah mahkamah Malaysia (Mahkamah Tinggi Shah Alam) yang mana beliau mendapat Perintah Adjudikasi (AO) dan Perintah Penerimaan (RO) terhadap Lee pada 26 Januari.

Lee mendakwa Healy telah menggunakan undang-undang kebankrapan untuk mengisytiharkan dirinya sebagai muflis.

“Susulan hakikat bahawa saya menjadi sasaran serangan di media sosial, saya bertindak menulis kepada Ketua Setiausaha Negara untuk membolehkan peguam kedua-dua belah pihak berunding bagi mengetepikan perintah mahkamah tersebut.

“Sekiranya gagal, saya akan memfailkan pernyataan keadaan saya kepada Ketua Pengarah Jabatan Insolvensi (MDI) dengan memberi deposit tunai RM3 juta untuk langkah seterusnya ke atas Healy,” katanya.

Tiada Impak Ke Atas Country Heights Holdings

Sementara itu, CHHB menerusi kenyataan kepada para pemegang sahamnya hari ini, memberi jaminan bahawa “insiden peribadi” salah seorang pemegang sahamnya tidak akan menjejaskan prestasi kewangan mahu pun operasi syarikat.

Lee yang juga pemegang saham terbesar CHHB, menguasai 57.64 peratus kepentingan dalam kumpulan tersebut.

“Kami ingin menegaskan bahawa insiden peribadi mereka adalah perkara peribadi dan tidak akan menjejaskan operasi CHHB. Kami mempunyai pasukan pengurusan cekap dan struktur tadbir urus korporat yang kukuh bagi memastikan operasi perniagaan terus berjalan tanpa gangguan,” kata Pengarah Urusan Datuk Mircle Yap.

Yap juga menekankan bahawa kumpulan itu amat menghargai kepercayaan para pelabur dan sebarang keadaan kewangan dan insolvensi mana-mana pemegang sahamnya, tidak akan menjejaskan prestasi kewangan atau operasinya.

“Kumpulan ini mengiktiraf dan menghargai dasar tadbir urus korporat Bursa Malaysia yang utuh dan akan terus berdedikasi untuk mengekalkan standard etika serta profesionalisme terbaik,” katanya. – Bernama

See author's posts


Penyokong disiasat isu perkauman

Sepanduk memprotes pengambilalihan Newcastle oleh konsortium Arab Saudi yang dilakukan penyokong Crystal Palace sedang disiasat oleh Polis Metropolitan kerana disyaki mempunyai unsur perkauman.

Sepanduk grafik itu dipamerkan sebelum perlawanan yang berkesudahan seri 1-1 di Selhurst Park.

Ia mempersoalkan pemilikan dan pengarah kelab di Liga Perdana serta menyenaraikan beberapa isu hak asasi manusia di Arab Saudi.

Liga Perdana membenarkan pengambilalihan berjumlah £305 juta (RM1.74 bilion) awal bulan ini meskipun dana kekayaan Arab Saudi menjadi pembiaya utama pengambilalihan itu.

Menerusi hantaran di Twitter Perkhidmatan Polis Metropolitan Croydon, ia menyatakan: “Pada Sabtu 23 Oktober polis menerima laporan sepanduk yang dipamerkan oleh penyokong Crystal Palace.

“Pihak polis sedang menyiasat maklumat itu dan segala kesalahan yang mengandungi isu perkauman akan dipandang serius.”

Kumpulan penyokong kelab Palace, Holmesdale Fanatics menerusi satu kenyataan berkata: “Pengambilalihan Saudi ke atas Newcastle menerima kecaman dan kemarahan yang meluas.”

Sebelum bermulanya perlawanan, Newcastle sekali lagi mengingatkan penyokong supaya tidak meraikan pengambilalihan itu dengan memakai pakaian Arab.-AFP

See author's posts


Bintulu jadi hub petrokimia

BINTULU: Kerajaan Sarawak berhasrat mengubah Bintulu daripada pengeluar gas LNG yang terkenal di dunia menjadi hub petrokimia pada masa depan.

Ketua Menteri Datuk Patinggi Abang Johari Tun Openg berkata, ini menerusi aktiviti nilai tambah dengan menggunakan gas asli sebagai bahan mentah dalam industri terbabit.

“Sangat penting untuk terlibat dalam mengembangkan produk hiliran industri dengan sebahagian daripada inisiatif ini adalah projek kilang metanol yang kini sedang dibangunkan oleh di Tanjung Kidurong, Bintulu,” katanya.

Beliau berkata demikian semasa Lawatan ke Sarawak Petchem Methanol Plant, di sini petang semalam.

Menurutnya, projek lain yang berpotensi untuk sektor ini termasuk pengeluaran ammonia, hidrogen, methanol derivatives dan sebagainya.

Sehubungan itu, beliau yakin industri terbabit juga akan menarik lebih ramai pelabur ke negeri ini.

“Untuk memudahkan pertumbuhan industri, Kerajaan Sarawak telah mengenal pasti Bintulu sebagai tempat yang sesuai untuk pembangunan hub petrokimia,” katanya.

Tambahnya, untuk tujuan itu lebih 1,000 ekar tanah di Tanjung Kidurong digunakan untuk pembangunan industri terbabit.

Jelasnya, Unit Perancang Ekonomi Sarawak (EPUS) melakukan kajian bersama dengan Petronas, mengenai pengembangan Pelan Induk Petrokimia berkenaan.

Katanya, pertumbuhan industri ini juga akan menyumbang kepada pembangunan Sarawak sekaligus membolehka  Sarawak mencapai hasratnya untuk menjadi Negeri maju pada tahun 2030.

Oleh Ellie Edward

See author's posts


Ubah minda untuk jadikan Sarawak makmur – Sim

RASMI… Sekitar Majlis Perasmian Sistem Pengimejan Pembedahan O-Arm yang disempurnakan oleh Dato Sri Dr. Sim Kui Hian di Pusat Perubatan Borneo di Kuching, semalam.

KUCHING: Pengamal perubatan tempatan diminta supaya bekerjasama dengan Kerajaan Sarawak selain memanfaatkan sistem penjagaan kesihatan di negeri ini.

Timbalan Ketua Menteri, Dato Sri Dr. Sim Kui Hian berkata, ramai bakat muda yang berjaya dalam bidang masing-masing tetapi tidak mempunyai semangat untuk mengambil inovasi dan memanfaatkan bakat mereka, terutamanya melibatkan kesihatan.

“Sarawak tidak boleh hanya menjadi sebuah negeri yang kaya dengan sumber tetapi mempunyai penduduk yang tidak sihat kerana kesihatan adalah penting memandangkan sistem penjagaan kesihatan perlu dipertingkat selaras dengan aspirasi negeri ini.

“Justeru, mereka yang mempunyai bakat dan berjaya dalam bidang masing-masing mesti mengubah minda dan berusaha mencari jalan cara kita boleh bersama-sama menjadikan Sarawak negeri yang makmur,” katanya.

Beliau berkata demikian ketika merasmikan pelancaran Sistem Pengimejan Pembedahan O-Arm di Pusat Perubatan Borneo Kuching, semalam.

Dr. Sim yang juga Menteri Kesihatan Awam, Perumahan dan Kerajaan Tempatan menambah, Sarawak dijangka bakal meningkatkan hasil pendapatan negeri dua kali ganda menjelang 2030.

Hal ini kerana, Sarawak kini telah merekodkan kira-kira RM6 bilion hasil negeri pada 2018 dan hampir mencatat dua kali ganda jumlah itu bagi tahun ini, jelas beliau.

“Bagi tempoh lima tahun lagi, anda boleh bayangkan berapa banyak wang yang kita akan ada.

“Oleh sebab itu, isu-isu yang tidak dapat kita tangani selama 60 tahun yang lalu tidak lagi menjadi tugas yang mustahil,” tambahnya.

Pada majlis itu, Dr. Sim melancarkan Sistem Pengimejan Pembedahan O-Arm yang merupakan platform pengimejan pembedahan direka untuk digunakan dalam pembedahan tulang belakang, tengkorak, ortopedik dan trauma.

P1: Dato Sri Dr. Sim Kui Hian merasmikan pelancaran Sistem Pengimejan Pembedahan O-Arm di Pusat Perubatan Borneo di Kuching. Turut kelihatan Datuk Bandar Majlis Bandaraya Kuching Selatan (MBKS), Datuk We Hong Seng (baju hijau).

P2: Sekitar majlis perasmian Sistem Pengimejan Pembedahan O-Arm yang disempurnakan oleh Dato Sri Dr. Sim Kui Hian di Pusat Perubatan Borneo di Kuching semalam.

Oleh SYAMIMI HUSNA

See author's posts


Veteran tentera reda

KOTA BHARU: Walaupun kehilangan kaki kiri separas buku lali, pesara tentera dari  Kampung Setek, Kok Lanas dekat sini reda dengan kecacatan yang dialami akibat terkena jerangkap samar ketika operasi memburu komunis 44 tahun lepas.

Nekya Nor, 66, berkata dari satu segi, dia juga bersyukur kerana insiden itu menyelamatkan 14 lagi anggota kumpulannya yang terlibat dalam Operasi Daoyai Musnah di Gubil, Kedah pada 1976.

“Ketika kejadian, operasi baru sahaja memasuki tempoh sebulan. Sepanjang operasi kami bergerak dari satu tempat ke satu tempat bagi mengesan komunis.

“Sebelum kejadian, saya baru saja memulakan rondaan sejauh 300 meter selepas berhenti rehat dan ternampak kesan jerangkap samar,” katanya yang berkongsi kisah pengorbanannya bagi mengekalkan keamanan negara bersempena sambutan Hari Kemerdekaan ke-63 hari ini, dengan Bernama di sini.

Menurutnya, dia kemudian memaklumkan penemuan itu kepada komander platun sebelum kembali ke posisi untuk memberitahu anggota lain dalam kumpulan.

“Ketika itulah saya tersilap langkah dan terpijak jerangkap samar tersebut. Namun saya hanya mendengar bunyi dentuman yang kuat dan saya terpelanting ke belakang,” kata bapa kepada lapan anak berusia 20 hingga 40 tahun tersebut.

Dia yang bersyukur kerana masih bernyawa selepas kejadian menghabiskan masa selama tiga bulan menerima rawatan di hospital di Alor Setar.

“Selepas itu, saya ditugaskan sebagai kerani dan saya pencen pada 1997,” katanya yang menasihati generasi muda khususnya agar tidak melakukan perbuatan yang boleh menjejaskan perpaduan kaum bagi kemerdekaan dan kemakmuran yang dinikmati hasil pengorbanan pasukan keselamatan dahulu dapat dipertahankan.– Bernama

See author's posts


Polis berkas suspek utama kes samun Jalan Stutong kurang 24 jam

KUCHING: Seorang suspek utama kes samun bersenjata di kedai makan, Jalan Stutong berjaya ditangkap polis malam tadi.

Lelaki tempatan berusia 35 itu diberkas di kediamannya sekitar 9.30 malam oleh pasukan khas Ibu Pejabat Polis Daerah (IPD) Kuching dengan kerjasama Pasukan Jenayah Berat (D9) dari Ibu Pejabat Polis Kontinjen (IPK) Sarawak.

Ketua Polis Daerah Kuching, Asisten Komisioner (ACP) Ahsmon Bajah berkata, pihaknya telah berjaya menangkap suspek dalam tempoh kurang 24 jam.

“Suspek juga adalah orang yang dikehendaki polis selain mempunyai tujuh rekod jenayah lampau berkaitan dadah dan kecurian harta benda.

“Susulan penangkapan suspek terbabit, kes ini telah selesai dan suspek akan direman pagi ini untuk membantu siasatan sekali gus kami akan terus menjejaki saki baki suspek,” katanya ketika ditemui media selepas Majlis Perhimpunan Bulanan Ketua Polis Daerah Kuching, hari ini.

Suspek dibawa ke Mahkamah Kuching hari ini, pukul 9 pagi untuk permohonan reman dibawah Seksyen 117 Kanun Prosedur Jenayah.

Terdahulu, satu kejadian samun oleh dua suspek menggunakan senjata sebilah parang telah berlaku di sebuah kedai makan, Jalan Stutong pada Selasa.

Oleh NUR AIN OTSMAN

See author's posts


Teruskan usaha dapatkan semula aset 1MDB

KUALA LUMPUR: Kerajaan Malaysia komited untuk meneruskan usaha mendapatkan semula aset lain berkaitan 1Malaysia Development Bhd (1MDB) dan meneruskan tuntutan terhadap individu dan pihak yang berkaitan dengan skandal penyelewengan 1MDB, kata Perdana Menteri Tan Sri Muhyiddin Yassin.

“Saya menyambut baik pengumuman mengenai penyelesaian bernilai RM16.6 bilion (AS$3.9 bilion) yang telah dicapai antara kerajaan Malaysia dengan syarikat Goldman Sachs bagi tuntutan-tuntutan kerajaan berhubung salah laku dan penyelewengan dalam kes 1MDB,” katanya dalam satu kenyataan semalam.

Kementerian Kewangan dalam satu kenyataan hari ini berkata Goldman Sachs Group Inc telah bersetuju untuk membayar sebanyak AS$3.9 bilion bagi penyelesaian tuntutan tertunggak berkaitan dengan tiga urus niaga bon yang telah disusun dan diatur untuk syarikat 1MDB.

Muhyiddin berkata, dengan penyelesaian ini, dana 1MDB yang akan dikembalikan kepada Malaysia secara keseluruhannya berjumlah RM19 bilion (AS$4.5 bilion) termasuk dana yang dipulangkan oleh Jabatan Keadilan Amerika Syarikat (DOJ) sebelum ini.

Perdana Menteri turut melahirkan penghargaannya kepada Kementerian Kewangan, Jabatan Peguam Negara, Suruhanjaya Sekuriti Malaysia, Suruhanjaya Pencegahan Rasuah Malaysia, Pusat Pencegahan Jenayah Kewangan Nasional dan pasukan perunding atas usaha mereka mencapai penyelesaian tersebut.

“Ini adalah satu kejayaan dalam usaha mengembalikan hak dan harta rakyat Malaysia,” katanya.- Bernama

See author's posts


Bekas pesakit Covid-19 berkongsi pengalaman

KUALA LUMPUR: Terasa kematian begitu hampir! Itulah pergolakan emosi yang dilalui   oleh seorang daripada pesakit Covid-19 apabila disahkan positif dijangkiti virus itu.

Lebih memilukan, Aiza Syafinaz Shahak, 34, disahkan positif Covid-19 empat hari selepas kehilangan suaminya Inspektor Mohd Fairos Saberon, 36, yang meninggal dunia akibat   dijangkiti virus yang sama pada 17 Mac lepas.

Meskipun kini telah bebas sepenuhnya daripada virus berbahaya itu, Aiza Syafinaz tidak dapat melupakan pengalaman sebagai salah seorang pesakit Covid-19.

Menceritakan pengalaman berdepan dengan virus itu Aiza Syafinaz berkata, dia bersama-sama arwah suami, bapa dan ahli keluarga yang lain melawat ke Bandung, Indonesia dari 9 hingga 12 Mac lepas.

“Ketika tahu saya juga dijangkiti virus Covid-19 dan merupakan kontak utama arwah suami, hati jadi tidak keruan, jantung bagai gugur ke bumi. Terasa kematian semakin hampir. Semuanya seperti satu mimpi ngeri,” katanya kepada Bernama.

Aiza Syafinaz berkata, pengalaman yang tidak akan dilupakan apabila menaiki ambulans dengan petugas hospital yang memakai sut peralatan perlindungan diri (PPE) yang amat ditakuti pada masa itu.

Menurut Aiza Syafinaz, berada 10 hari dalam wad Hospital Kuala Lumpur sebelum dipindahkan ke pusat kuarantin di Pusat Belia Antarabangsa Cheras selama 28 hari, menjadi satu pengalaman yang menginsafkan.

Mengimbas kembali tanda-tanda awal jangkitan virus Covid-19, Aiza Syafinaz berkata dia mengalami sakit tekak, hilang deria bau, hilang deria rasa dan rasa tidak sedap badan seperti nak demam.

“Melihat perjuangan pesakit Covid-19 di dalam wad sangat menyentuh hati. Saya ingin nasihat orang ramai supaya sentiasa mematuhi SOP (prosedur operasi standard)   Kementerian Kesihatan. Kerap mencuci tangan, bawa pensanitasi tangan ke mana-mana.

“Elakkan tempat sempit, sesak dan ramai orang, pastikan jarak selamat, elak bersentuhan serta pastikan kebersihan diri dalam keadaan yang optimum,” katanya yang mendapat khidmat kaunseling daripada Polis Diraja Malaysia.

Menyentuh tentang persepsi negatif segelintir masyarakat terhadap pesakit Covid-19, Aiza Syafinaz merayu agar tidak mengecam pesakit Covid-19.

“Kepada masyarakat di luar sana, berhenti menyalahkan sesama sendiri. Kita perlu bersatu hati agar dapat mencegah penularan wabak Covid-19 dan berjaya memutuskan rantaian ini,” katanya sambil memuji usaha petugas barisan hadapan dan semua terlibat yang mempunyai kebolehan tertinggi dalam pengurusan virus yang mengancam nyawa itu.

Selain Aiza Syafinaz dan arwah suaminya, bapanya Shahak Mohd Husin, 58,  dan ibu angkat, Junidah Othman turut positif Covid-19.

Kini, bapa dan ibu angkatnya turut bebas virus itu, Aiza Syafinaz menzahirkan kesyukuran dan berterima kasih atas sokongan daripada rakan-rakan dan orang ramai yang tidak putus-putus mendoakannya.

Sementara itu, bagi menjalani normal baharu kehidupan, Aiza Syafinaz berkata walaupun masih bersedih kehilangan orang tersayang ketika sambutan Aidilfitri, beliau positif untuk berdikari tanpa suami di sisi.

“Ramadan dan Syawal kali ini sangat pilu. Tiada lagi gelak tawa insan tersayang. Sudah tiada hidangan menu kegemaran suami ikan kembung sambal.

“Namun saya teruskan melangkah dan ingin terus memberikan motivasi kepada rakan wanita di luar sana agar terus kuat dan teruskan kehidupan ini walau ujian datang melanda,” katanya sambil berharap ada sinar gembira di sebalik ujian getir yang ditempuhinya. – BERNAMA

See author's posts


Pemergian Robert Lian kehilangan besar untuk Sarawak

KUCHING: Bekas Pengarah Imigresen Sarawak, Datu Robert Lian Balangalibun yang meninggal dunia semalam pada usia 67 tahun, disifatkan sebagai kehilangan besar buat negeri ini.

Premier Sarawak Datuk Patinggi Tan Sri Abang Johari Tun Openg berkata, mendiang Robert adalah pegawai cemerlang ketika dalam perkhidmatan.

“Mendiang Robert menjadi inspirasi kepada golongan muda kerana beliau merupakan antara graduan terawal dari Bario melanjutkan pelajaran ke peringkat pengajian tinggi.

“Beliau salah seorang perintis dari Bario. Bagi kami, ia adalah satu kerugian tetapi saya pasti legasinya masih ada. Saya juga yakin penjawat awam dan golongan muda menjadikan beliau sebagai inspirasi atas perkhidmatan yang pernah disampaikan,”katanya.

Beliau berkata demikian ketika ditemui pemberita selepas memberi penghormatan terakhir kepada mendiang di kediamannya di sini, petang tadi.

Semasa perkhidmatannya, mendiang Robert Lian memainkan peranan penting dalam penubuhan lapan pusat Kastam, Imigresen dan Kuarantin (CIQ) iaitu Meropok CIQ (Lawas), Mengkalap (Trusan), Bandar Ruang (Limbang), Tedugang (Limbang), Sg Tujuh (Miri), Lubok Antu, Biawak dan Tg Manis.

Selain CIQ, beliau turut membantu dalam penubuhan dua pusat tahanan Imigresen di Semuja, Serian dan Bekenu, Miri.

Mendiang bersara daripada perkhidmatan awam pada 20 Julai 2015.

Upacara pengebumian akan diadakan Rabu ini di Gereja Evangelical BEM Kuching, diikuti pengebumian di Tanah Perkuburan SDNU, Siol Kandis.

Mendiang meninggalkan isteri Datin Catherine Pearce @ Sinah Balang Ngalibun dan empat anak.

Turut hadir Timbalan Premier Sarawak Datuk Amar Douglas Uggah Embas.

Oleh Azreen Keria

See author's posts


Poster bukan kertas undi

KUCHING: “Parti Tindakan Demokratik Sarawak (DAP) sangat tidak matang,” tegas Ketua Wanita Parti Rakyat Bersatu Sarawak (SUPP) Cabang Kuching, Datuk Lily Yong.

Beliau menempelak kenyataan yang dikeluarkan Pembantu Khas DAP, Julian Tan Kok Ping yang memberitahu pihaknya memasang poster menyerupai kertas undi di premis kedai ketika pengagihan Kenyalang Gold Card (KGC).

“Bendera GPS sudah lama berkibar sejak ia mula diperkenalkan. Kenapa perkara ini dibesar-besarkan oleh Julian pada hal jerayawara pengagihan KGC ini sudah berlangsung di seluruh Sarawak,” katanya ketika ditemui pemberita semasa pengagihan KGC di Padungan, semalam.

“Poster berkenaan bukan kertas undi. Tidak ada istilah poster itu kertas undi, pada hal KGC itu memang diperkenalkan oleh kerajaan Sarawak,” jelasnya.

Sebelum ini, pada 22 September lalu, Julian membuat satu laporan polis terhadap Datuk Lily Yong.

Menurutnya, Lily telah melanggar Akta Kesalahan Pilihan Raya 1954.

Menurut Julian, sebagai parti, SUPP tidak boleh memasang poster yang menyerupai kertas undi.

Sementara itu, beliau juga berharap supaya SUPP memikirkan cara yang lebih berkesan untuk menyerahkan KGC kepada warga emas.

“Warga emas mudah terkena banyak penyakit dan mereka perlu pergi ke tempat tertentu untuk mengambil kad itu,” katanya.

Oleh Nur Ain Otsman

See author's posts


Abang Jo tidak beri air ‘lior jak’

SEBUYAU: Projek bekalan air yang menelan kos RM500 juta dan dijangka siap pada tahun 2021 akan membolehkan penduduk tempatan dari Kota Samarahan ke Sebuyau menikmati bekalan air bersih 24 jam tanpa gangguan.

Ketua Menteri Datuk Patinggi Abang Johari Tun Openg berkata, pelaksanaan projek yang sedang giat dilaksanakan dengan pemasangan paip utama dari Samarahan, Asajaya, Sadong Jaya, Simunjan hingga ke Sebuyau itu akan dapat menyelesaikan masalah bekalan air yang dihadapi penduduk sekitar.

“Projek ini sangat penting untuk penduduk kawasan Samarahan dan kita selalu menerima aduan bahawa bekalan air tidak begitu baik di kawasan Simunjan sehingga ke seberang Sungai Batang Samarahan temasuk Sebangan dan Sebuyau.

“Semasa saya mengumumkan tiga tahun lepas, adalah sesetengah pihak berkata ‘Abang Jo tok air lior jak’. Tetapi hari ini saya tidak memberikan air liur sahaja, saya memberikan air sebenar (bekalan air bersih),” katanya.

Abang Johari berkata demikian dalam ucapannya pada Majlis Pelancaran dan Lawatan Kerja Projek Bekalan Air di Bahagian Samarahan bertempat di Feri Ramp Lama, Seruyuk, Sebuyau, semalam.

Menurutnya, semua projek rakyat haruslah mempunyai rancangan dari sudut kewangan dan bekalan infrastruktur  yang mencukupi bagi membolehkan rakyat menikmati kemudahan yang disediakan kerajaan selain merangsangkan pembangunan ekonomi tempatan.

“Sehubungan itu saya memberikan peruntukan RM2.8 bilion kepada Kementerian Utiliti untuk membekalkan air di seluruh Sarawak dalam tempoh tiga tahun.

“Bagi projek ini, ia memerlukan peruntukan RM500 juta untuk kita menaikan paip di kawasan ini dan juga saluran dari Kuching terus ke kawasan Simunjan, Gedong, Sebangan hingga ke Sebuyau,” jelasnya.

Ujarnya, semasa beliau menggantikan Allahyarham Tok Nan, beliau difahamkan air adalah masalah utama di kawasan pesisir tersebut dan beliau telah melakukan tinjuan dan mengenalpasti beberapa punca utama dan telah merangka pelan jangka panjang dengan mewujudkan Sistem Grid Bekalan Air yang lebih bersepadu.

“Kerajaan Sarawak memahami bahawa kita mesti memperjuangkan hak orang-orang kampung dengan menyediakan kemudahan infrastruktur yang lengkap terutamanya air kerana ia penting dalam keperluan hidup seharian,” tambahnya.

Oleh Zarina Abdullah

See author's posts


Sarawak Fruit Enterprise hasilkan produk pelbagai berasaskan dabai

KUCHING: Sarawak Fruit Enterprise adalah antara syarikat yang bernai mengambil langkah untuk mempelbagaikan eksport makanan melalui pembangunan produk berasaskan tanaman asli dan nadir yang belum diterokai sepenuhnya demi memastikan kelestarian pertanian.

Buah dabai atau nama saintifiknya Canarium odontophyllum adalah antara spesies buah nadir bermusim yang telah diberi keutamaan untuk dibangunkan oleh Kerajaan Sarawak yang kini divariasikan pengeluarannya oleh Sarawak Fruit Enterprise.

Pengurus Sarawak Fruit Enterprise, Chuo Nang Ling ketika ditemu bual pemberita Utusan Sarawak berkata, idea untuk membuat dan mengeluarkan keropok dabai atau makanan berasaskan dabai, ditampilkan oleh salah seorang pegawai dari Pusat Penyelidikan Pertanian (ARC) Kuching.“Buah pertama yang kami variasikan ialah durian dengan menjadikan ‘raja buah’ ini dalam bentuk pes dan durian juga disejukbekukan.“Tapi sekarang kami memilih dabai kerana dabai mempunyai identity produk dari Sarawak. Tambahan pula, dabai lebih diterima masyarakat kita di sini.“Kalau durian itu terlalu biasa, tapi kami masih menjualnya atas sebab adanya permintaan,” katanya pada Minggu Reka Bentuk Sarawak (SDW) 2023 yang kini  berlangsung di Pusat Konvensyen Borneo Kuching (BCCK).Sehubungan itu, Chou berkata setakat ini, penjualan produk masih menggunakan sistem agen.“Kalau di Sibu kami hanya ada kilang sahaja, namun, kami juga ada menjual di kedai dan pengguna boleh mendapatkannya terus daripada kedai,” katanya.Ditanya mengenai pembekal, Chuo berkata, kebanyakkan bekalan dabai diperoleh dari Ulu Kanowit.Tambah Chuo, untuk langkah seterusnya, Sarawak Fruit Enterprise akan mengeluarkan produk berasaskan cempedak.“Bekalan cempedak sudah ada dan kami  akan mengeluarkan produk berasaskan cempedak iaitu keropok cempedak sepertimana kami menghasilkan keropok dabai daripada buahnya.“Secara tidak langsung kami akan mengeluarkan banyak pilihan untuk keropok berasaskan buah,” katanya.

Oleh NICKELYSON LAKUN

See author's posts


Eksport kayu Malaysia berjumlah RM22.5 bilion

JEMPOL: Malaysia mengeksport sebanyak RM22.5 bilion produk berasaskan kayu pada tahun lepas, kata Menteri Perusahaan Perladangan dan Komoditi, Datuk Dr. Mohd Khairuddin Aman Razali.

Beliau berkata daripada jumlah itu, produk perabot merupakan produk tertinggi yang bernilai RM9.14 bilion, diikuti produk papan lapis sebanyak RM3.40 bilion dan kayu gergaji iaitu RM3.37 bilion.

“Kita juga berharap nilai eksport pada tahun ini akan meningkat sekurang-kurangnya sama seperti tahun lepas atau lebih lagi,” katanya kepada pemberita selepas melancarkan program Perladangan Komuniti negeri di Batu Kikir, di sini hari ini.

Turut hadir, Pengerusi Persatuan Pekilang Panel Malaysia (MPMA) Datuk Wira Sheikh Othman Rahman, Pengarah Urusan Plus Intervest Datuk Chua Hock Gee, Pengerusi Majlis Kayu-Kayan Malaysia (MTC) Mazli Zakuan Mohd Noor dan Ketua Pengarah Institut Penyelidikan Perhutanan Malaysia (FRIM) Dr. Khali Aziz Hamzah.

Mengenai program berkenaan, Mohd Khairuddin berkata, ia bertujuan memperbanyakkan lagi bekalan kayu spesis hutan yang kian menyusut menerusi konsep perladangan selain membantu meningkatkan pendapatan golongan B40.

“Program yang diadakan hari ini bertujuan memberi pengenalan berkaitan spesis-spesis pokok yang mengalami pertumbuhan cepat seperti Batai dan Eucalyptus (pokok kayu putih). Program ini dilaksanakan bagi memastikan kelestarian bahan mentah kayu terus mampan serta mengurangkan kebergantungan sumber daripada hutan asli.

“Ladang komuniti yang bakal diwujudkan ini bakal memberikan keuntungan kepada pelbagai pihak terutamanya golongan B40. Tanah-tanah terbiar, meskipun dalam saiz kecil, dapat dioptimumkan dan diberi nilai tambah apabila terhasilnya ladang komuniti ini,” katanya.

Menurut Mohd Khairuddin, jaminan belian balik dapat membantu dan meningkatkan pendapatan golongan B40 secara konsisten,” katanya sambil memaklumkan, projek berkenaan melibatkan 20 peserta.

Beliau berkata sejak 2016, FRIM dengan kerjasama MPMA dan Plus Intervest telah menjalankan pelbagai kajian untuk menentukan spesis hutan yang boleh diladangkan dan dituai dalam tempoh kurang enam tahun.

Mohd Khairuddin berkata pokok Eucalyptus menghasilkan kayu yang berat, kuat dan tahan lasak sekali gus menjadikannya sebagai sumber kayu paling bernilai di dunia serta membekalkan bahan mentah berkualiti tinggi untuk pulpa, kertas dan tenaga.

Katanya, perladangan Eucalyptus dijangka dapat memenuhi permintaan bahan mentah balak pada masa hadapan.-Bernama

See author's posts


Perlu rintis jalan pulihkan ekonomi

KUALA LUMPUR: ASEAN dan New Zealand perlu merintis jalan untuk segera keluar daripada kesan buruk ekonomi akibat penularan wabak Covid-19.

Perdana Menteri Tan Sri Muhyiddin Yassin berkata, inisiatif itu penting ketika negara seluruh dunia bergelut menangani wabak ini selepas hampir setahun.

Beliau berkata, langkah itu boleh dilaksanakan menerusi memperkemaskan potensi peluang yang wujud, mengelak daripada peraturan perlindungan, meningkatkan daya tahan serta mengekalkan pasaran terbuka.

“ASEAN dan New Zealand mesti meningkatkan kerjasama bagi memelihara kesalinghubungan rantaian bekalan global.

“Ketika ASEAN dan New Zealand terus bekerjasama dalam bidang strategik tradisi sedia ada, suatu pendekatan yang lebih komprehensif dan tersusun perlu dibentuk untuk kita terus maju dalam era selepas wabak,” katanya pada Sidang Kemuncak ASEAN-New Zealand semalam.

Perdana Menteri turut menggesa anggota ASEAN dan New Zealand meningkatkan kerjasama terutama dalam isu mendesak yang memberi kesan terhadap kehidupan rakyat seperti alam sekitar dan perubahan iklim.

“Dengan kesungguhan dan kemahuan politik, saya yakin kita dapat memastikan perubahan bermakna dalam cara hidup kita ke arah menangani perubahan iklim global,” katanya.

Dialog ASEAN-New Zealand berkembang pesat sejak 45 tahun lalu.

Ia tergambar menerusi langkah mengukuhkan kerangka kerjasama antara ASEAN dan New Zealand dalam beberapa bidang utama seperti keselamatan politik, ekonomi dan sosiobudaya, di bawah pelaksanaan Pelan Tindakan ASEAN-New Zealand (2016-2020).

New Zealand menjadi Rakan Dialog ASEAN pada 1975.

Pada ulang tahun Sidang Kemuncak ASEAN-New Zealand ke-40 pada 2015, anggota persidangan mengumumkan hubungan dialog ASEAN-New Zealand dinaik taraf ke peringkat strategik.

See author's posts


Tiga tangki aras tinggi dibina

KUCHING: Kerajaan Negeri menerusi Jabatan Kebajikan Masyarakat Sarawak (JKMS) telah mengagihkan sejumlah 7, 844 pek bantuan makanan kering kepada 4, 064 penduduk Kampung Bintawa Tengah dan Ulu setakat 22 Mac.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah berkata, ia melibatkan sebanyak 3, 780 pek makanan pada minggu pertama Perintah Kawalan Pergerakan Diperketatkan (PKPD) dan 4, 064 pek makanan pada minggu kedua PKPD di kampung berkenaan.

“Mengikut laporan yang saya terima, bantuan makanan di kawasan ini memang mencukupi oleh kerana setiap penduduk tanpa mengira golongan akan diberi pek makanan dan ia diagihkan mengikut per individu,” katanya pada sidang media selepas meninjau Bilik Operasi PKPD di sini, semalam.

Beliau turut menasihati penduduk di sini agar akur dengan setiap arahan pihak berkuasa dengan tidak keluar daripada rumah.

“Kita mahu betul-betul ada ‘lockdown’, semua orang mengikut arahan iaitu orang luar tidak sembarangan boleh masuk dan orang dalam kawasan ‘lockdown’ ini tidak boleh keluar sembarangan, sekiranya ada berlaku kecemasan yang itu boleh dipertimbangkan,” ujarnya.

Fatimah memberitahu, tempoh PKPD di kampung ini bergantung kepada laporan Kementerian Kesihatan Malaysia (KKM) samada ditamatkan pada 29 Mac atau akan dilanjutkan seminggu lagi.

“Ujian swab untuk kali kedua akan dilakukan pada 25 Mac,” jelasnya.

Dalam pada itu, bagi penduduk yang memerlukan bantuan kesihatan seperti demam, mereka boleh mendapatkan bantuan melalui klinik bergerak yang telah disediakan oleh pihak KKM.

“Warga emas atau mereka yang memerlukan ubat secara berkala seperti ubat kencing manis, darah tinggi dan sebagainya, tidak perlu ke hospital. Mereka boleh maklumkan kepada petugas kesihatan klinik bergerak untuk mendapatkan bekalan ubat mereka,” katanya.

Oleh NUR AIN OTSMAN

See author's posts


Malaysia – Brunei perkukuhkan komitmen kerjasama pertahanan – MINDEF

KUALA LUMPUR: Sultan Brunei, Sultan Hassanal Bolkiah berkenaan menerima menghadap Menteri Pertahanan, Datuk Seri Mohammad Hasan, di Istana Nurul Iman, Bandar Seri Begawan sempena lawatan rasminya ke negara itu, hari ini.

Menurut kenyataan Kementerian Pertahanan (MINDEF), pertemuan adalah bagi membincangkan kerjasama pertahanan antara Malaysia dan Brunei yang disifatkan sangat produktif merangkumi spektrum yang luas dalam bidang kerjasama dua hala.

Pada pertemuan tersebut, Mohamad turut menyampaikan jemputan kepada Baginda untuk melawat Pameran Udara dan Maritim Antarabangsa Langkawi 2023 (LIMA’23) yang akan berlangsung pada 23 hingga 27 Mei ini.

Terdahulu, Mohamad mengadakan kunjungan dengan Timbalan Menteri Pertahanan, Brunei Darussalam, Brig Jen (B) Datuk Seri Pahlawan Abdul Razak Abdul Kadir.

Menurut kenyataan itu, kedua-dua menteri berkenaan mengakui bahawa lawatan rasmi tersebut adalah bukti ikatan yang kukuh dan dinamik hubungan pertahanan antara kedua-dua negara.

Malaysia dan Brunei berkongsi hubungan dua hala yang telah lama terjalin dan lawatan oleh Mohamad telah memberi peluang untuk mempertingkatkan perkongsian strategik, menurut kementerian itu.                          – Bernama

See author's posts


Bujang Berani Iban II

Tusun Ke-46

ASAL menua Bujang Berani Iban tu datai ari Nanga Delok, Batang Ai, Lubok Antu, Sri Aman. Iya masuk Iban Tracker taun 1958. Enti enda nitihka perintah Kepala Sedadu British, Chin Peng tentu udah nyadi dengah iya. Udah ti bejam-jam nyidi bekau munsuh, Jarum pan tepedaka Kepala Sedadu Komunis nya urung lima meter ari iya ti belalai dalam kampung babas di Perak. Jarum enggau dua iku pangan iya Iban Tracker ti bukai semina diasuh ngikup munsuh aja, enda tau nimbak dulu.

Dulu agi ari Jarum bisi empat iku bala aya iya nyadi Iban Tracker. Nya alai, iya pan asai ke enggai alah. Sebedau nyadi sedadu British Malaya iya endang teleba bejalai di kampung ngasu jelu. Nya alai, iya asai ke nadai penanggul ngasu mensia sebelah babas, semina bisi ga ati kesal laban mensia ti diasu bisi ngembuan senyata lalu tau munuh.

Maya nurun ngayau sedadu Komunis Malaya nya, Jarum sereta Iban Trackers ti bukai endang orang ti pemadu dulu betempuh enggau munsuh. Sida ti nyidi bekau munsuh endang jauh dulu bejalai ari sida bala sedadu British. Enti sema ditemu lalu kena tangkap munsuh, entah baka ni penyadi sida nih? Tang sepengelama sida ti bejalaika pengawa mantu sedadu British maya nya, sida belama dulu meda munsuh.

Jarum semina ngembuan pelajar sekula ba primari aja tang iya jampat ga belajar lalu ulih bejaku English, sekumbang ninting hari hari begulai enggau Orang Putih nya. Maya perang Malaysia-Indonesia ti disebut Konfrontasyen 1963, Jarum endang udah masuk nyadi Police Field Force (PGA).

Nyentukka ngagai taun 2016 tu, Iban Tracker tu agi regas taja umur iya udah manggai 78 taun. Agi ulih ngesan injin sepit. Iya diau mendam di  Rumah Jampong, Melaban, Limbang. Iya mega nyadi tuai bansa Iban di Limbang ti begelar Temenggong di Opis Pelilih Limbang.

IBAN TRACKER MENGGONG ANAK PANGGIT

Kena 13 November 1952, Tracker Menggong Anak Panggit dipadu nyadi Pemangku Lans Kopral lalu nyadi Komander No.2  Platun Iban Tracker. Iya mih ti nyadi komander maya komander sida Lt. R.R.G Bald ari 1st Battalion The Cameronians (Scottish Rifles) mati berani maya ti betempuh enggau sedadu komunis kena 3 November 1952. Tegal pemerani iya nya Menggong diberi George Medal.

Niang Tracker Michael Menggong endang suah betempuh enggau munsuh kandang taun 1951 ngagai 1957. Pulai ari Malaya iya nyadi Kepala Border Scout, di Simanggang (Sri Aman) ari 1971 ngagai 1976. Jeman nya iya mega suah nguluka bala Border Scout betachah belaban enggau sedadu Komunis PARAKU di sebelah menua Pantu, Engkilili, Batu Lintang, Lubok Antu. Simanggang di Sarawak.

Sekeda ari komen pasal dua bengkah pelatun Iban Trackers / Sarawak Rangers 1st  Manchester Regiment & 1st  Experimental Platoon taun 1953.

“Sarawak Rangers combat the world’s best. Military Iban came uninvited, now go all tenteraku lost his life – a lot of divorced body and head. They were so fast that the human eye cannot see,” President Sukarno.

KING’S OWN SCOTTISH BORDERERS

Jeman Darurat  Malaya  urung taun 1950, Iban Tracker Andil  Anak  Unting  ari Sarawak seduai Andy Nicoll  ari Scotland  gawa sereta bebakik bendar maya ti  begulai gawa  enggau  B Company, King’s Own Scottish Borderers (KOSB) di   Ladang Getah Niyor Estate, Kluang, Johor, Malaya.

KOSB (King’s Own  Scottish Borderers) tu seraban ari Sedadu British ari Infantry Regiment Scottish Division ti ditumbuhka David Melville  kena 18 March 1689. Regimen sedadu Raja British United Kingdom udah dianjung di serata dunya. Maya Darurat Malaya, regimen tu mega ampit beperang belaban enggau sedadu Parti Komunis Malaya.

Siku agi Iban Tracker dalam kompeni Andil seduai Andy iya nya Dempi Anak Berain. Dempi mati berani maya ti ngayau sedadu Parti Komunis Malaya. Sekali maya ngayau kena 19 Disember 1955, Komander Regimen Scotland nya  bejalai begadai-gadai enda jauh ari Andil. Maya nya Dempi tepedaka dua iku sedadu komunis belalai dalam babas urung lima ela ngipa sida. Enda chamang-chamang Dempi pan belanda lalu deka mantap munsuh nya enggau duku ilang iya. Maya nya sedadu komunis pan nimbak iya kena perut. Depi mati tegal ti kelalu mayuh darah pansut ari perut iya. Tekala nya Andy pan bebalas timbak sereta mujur munuh dua iku sedadu komunis nya. Nadai ku enggau mih Dempi danjan berani lalu ditumbak ba  Pendam Kranji di Singapura tang mujur dibai pulai ke Sarawak begulai enggau 21 iku sida bukai kena 26 Juali 2011.

21 IBAN TRACKERS LESI BERANI

Ari 1,168 Iban Trackers ti nyadi sedadu gawa begulai enggau sedadu British di Malaya ari taun 1948 ngagai 1960 semina 21 iku aja ti mati berani lalu mujur ditumbakka baru di Sarawak. Lebih 100 iku sida Iban Trackers nyambung kontrak  sida  lalu dibali nama nyadi Sarawak Rangers (Malayan Unit)  kena 1 Januari 1953. Jeman nya Iban Trackers udah pegari bendar tegal pemerani sereta pengering sida maya ngayau sedadu Komunis Malaya. Nya alai, Sarawak Rangers nya dibali nama baru nyadi Sarawak Rangers (Far East Land Force) lalu sama tikas enggau sedadu Gurkha dianjung beperang ke serata dunya nyadi Sedadu Raja British.

Sekeda sida ti udah ambis kontrak nyadi Iban Tracker di Malaya pulai ke menua diri di Sarawak lalu nyadi Polis Diraja Malaysia (PRDM) dalam unit Border Scout tauka PGA / PFF. Jeman kadang taun 1960 nya mega sida agi betachah enggau munsuh maya ngetanka tanah Sarawak maya Konfontasi Malaysia-Indonesia sereta sedadu komunis PARAKU.

Naka taun 2016, umur sida mayuh ti udah manggai lebih 70 taun lalu  mimit sida tu ti agi idup. Pia mega kurang 20 iku aja ti ulih giga lalu ditemu nama sereta menua. Sekeda ari nama ti semina ditemu nama tang apin ditemu rita enggau menua iya nya: Lans Kopral Sanggau Anak Jani, Karabat Anak Darie, Kopral Anyau, Tracker Gani, Tracker Manggi, Tracker Luta, Tracker Anyang Ujet, Geraji enggau Garu. Arapka kitai Iban ti empu aki tauka apai ti kala nyadi Iban Tracker / Sarawak Rangers bekerejasama enggau penulis meri informasyen pasal sida tu.

Arapka kitai ulih bulih lis semua Iban Tracker / Sarawak Rangers disimpan dalam bup rekod Bujang Berani Iban ke pengingat enggau teladan ambika bansa bukai badu ngemaruhka bansa Dayak, Iban Borneo. Enti ukai kitai Iban empu, nadai bansa orang bukai deka kiruh ngangkatka nama sida tu.

(Betampung ba Tusun Ke-47  minggu nyin ila)

Nya mih lansa sejarah Bujang Berani Iban ti begelar Bujang Malaya endang bepun ari Sarawak Rangers / Iban Trackers,  “World’s  Best  Fighters,” ku Sir Gerald Templer, 1952. Sekeda artikel ti ditulis bansa bukai bisi limpang mimit lalu kekadang enda datai ba menalan.

Taja pia, artikel tu ukai ga tau nyadi kereban akademik ba sekula, semina tau nyadi kenang jerita tuai Iban. Enti nganti bansa bukai sigi enda, enti ukai kitai empu sapa; enti enda diatu kemaya?  Enti diijin Petara cherita tu deka ditulis baru ba bup Bujang Berani Iban, Edisyen Kedua. Sebedau nya, manah amat enti bala pemacah ulih meri komen ambika ulih diadu baru. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatsapp tu: 013 – 8325146.

Oleh HARRY USUP UMBAR

See author's posts


Lapangan Terbang Hamad Doha terbaik dunia

QATAR: SELEPAS hampir sedekad lamanya Lapangan Terbang Changi Singapura menduduki tangga teratas dalam senarai lapangan terbang terbaik dunia, tempat itu akhirnya dipintas oleh sebuah lagi lapangan terbang di Asia.

Dalam senarai terbaharu oleh Skytrax, Lapangan Terbang Antarabangsa Hamad di Doha, Qatar dinobatkan sebagai Lapangan Terbang Terbaik Dunia pada anugerah World Airport Awards 2021.

Lapangan terbang Changi pula jatuh ke tangga ketiga di belakang Lapangan Terbang Haneda Tokyo, Jepun.

Jurucakap Skytrax Edward Plaisted memaklumkan, kedudukan tersebut dipilih oleh orang ramai melalui kaji selidik yang dijalankan untuk tempoh dari Ogos 2020 hingga Julai 2021 dan turut dipengaruhi oleh krisis COVID-19 yang melanda dunia.

Tambahnya lagi, Lapangan Terbang Antarabangsa Hamad yang dirasmikan pada tahun 2014 itu dengan pantas menjadi kegemaran ramai atas faktor perkhidmatannya yang tidak terjejas sepanjang pandemik.

Malahan, ia telah membuat kemajuan pesat selama bertahun-tahun kebelakangan ini dengan memperkenalkan khidmat kesihatan dan keselamatan lapangan terbang tambahan kepada penumpang.

Selain itu, Lapangan Terbang Istanbul, Turki pula dipilih sebagai lapangan terbang dengan prestasi paling meningkat, naik dari tangga ke 102 pada tahun 2020 ke tangga 17 pada tahun ini.-AFP

See author's posts


Menyemarakkan semangat patriotisme

SALAH satu Program IOW yang pernah dilaksanakan di sebuah pasar raya di Samarahan sebelum ini.

KUCHING: Pelbagai program disusun atur Jabatan Penerangan Malaysia, Sarawak (JAPEN) sempena Hari Kebangsaan pada 31 Ogos ini dan Hari Malaysia, 16 September nanti.

Ia bertujuan menyemarakkan lagi semangat patriotik dalam kalangan Keluarga Malaysia sempena menyambut dua tarikh bersejarah itu.

Ikuti perkongsian bersama Pengarah Jabatan Penerangan Malaysia, Sarawak, Jaafar Jantan, dalam temu bual khas bersama Utusan Sarawak baru-baru ini.

Utusan Sarawak: Boleh tuan jelaskan mengenai Majlis Pelancaran Bulan Kebangsaan dan Kibar Jalur Gemilang Peringkat Negeri Sarawak yang bakal diadakan untuk 2022?

Jaafar Jantan: Untuk makluman, bermula Julai dan Ogos adalah bulan sambutan Hari Kebangsaan, manakala pada September pula sambutan Hari Malaysia. Jabatan Penerangan Malaysia (JAPEN) sebagai agensi yang mempromosi sambutan Bulan Kebangsaan di bawah Kementerian Komunikasi dan Multimedia Malaysia (K-KOMM) bertanggungjawab untuk menjayakan acara yang diadakan pada setiap tahun bagi menyambut sambutan Hari Kebangsaan dan Hari Malaysia di seluruh negara.

Dalam konteks ini, Perdana Menteri Datuk Seri Ismail Sabri Yaakob telah melancarkan Bulan Kebangsaan peringkat kebangsaan pada 30 Julai 2022 di Dataran Putrajaya termasuk pelancaran kempen Kibar Jalur Gemilang.

Utusan Sarawak: Peringkat negeri Sarawak?

Jaafar Jantan: JAPEN Sarawak akan meneruskan kesinambungan Sambutan Program Hari Kebangsaan menerusi Majlis Pelancaran Bulan Kebangsaan dan Kibar Jalur Gemilang Peringkat Negeri Sarawak pada 13 Ogos 2022 (Sabtu).

Allhamdullilah…kita amat berbesar hati kerana YAB Datuk Patinggi Tan Sri Abang Johari Tun Openg, Premier Sarawak akan bersama untuk melancarkan program ini yang bakal berlangsung di Tebingan Kuching serta di bangunan Dewan Undangan Negeri (DUN) Baharu. Program ini melibatkan pelbagai agensi kerajaan, badan bukan kerajaan (NGO), pihak swasta serta komuniti masyarakat iaitu Komuniti Keluarga Malaysia.

Utusan Sarawak: Apa mesej di sebalik tema perayaan?

Jaafar Jantan: Selaras dengan tema Hari Kebangsaan iaitu ‘Teguh Bersama Keluarga Malaysia’ kita ingin meletakkan kebersamaan sebagai sebuah keluarga dalam masyarakat majmuk di negara kita yang tercinta ini. Maknanya, sambutan Bulan Kebangsaan ini bukan hanya tertumpu kepada satu sektor sahaja tetapi kita mahu sama ada di sektor kerajaan, swasta, NGO dan juga masyarakat khususnya komuniti dapat bersama-sama meraikan bulan kebangsaan yang cukup bermakna kepada kita sebagai rakyat Malaysia untuk meraikan sambutan Hari Kebangsaan dan Hari Malaysia ini.

Utusan Sarawak: Apa antara aktiviti utama?

Jaafar Jantan: Dalam pelancaran Kibar Jalur Gemilang pada 13 Ogos nanti, ada dua aktiviti utama, iaitu “Zumba Keluarga Malaysia” yang diadakan di Tebingan Kuching dan keduanya program “Berjalan Teguh Bersama Keluarga Malaysia” dari Tebingan Kuching merentasi ikon negeri Sarawak iaitu Jambatan Darul Hana menuju ke Bangunan Dewan Undangan Negeri (DUN) baharu yang akan diketuai Premier Sarawak serta 500 orang peserta yang terdiri dari pelbagai peringkat anggota pentadbiran kerajaan / penjawat awam, pihak NGO, pihak swasta dan Komuniti Keluarga Malaysia.

Program ini melibatkan pelbagai sektor, jadi kita amat mengharapkan ia akan menjadi pencetus kepada program-program yang lain, sekali gus dapat menyemarakkan lagi semangat Kibar Jalur Gemilang dalam kalangan semua komuniti di seluruh negeri Sarawak.

Bagi acara di kawasan Bangunan DUN pula, Premier Sarawak akan menyerahkan Jalur Gemilang kepada Setiausaha Persekutuan Sarawak, Setiausaha Kerajaan Sarawak, wakil Sektor Korporat, tiga wakil Komuniti Keluarga Malaysia dan juga kepada Ketua Konvoi Kembara Merdeka Keluarga Malaysia (KMKM2022). Selepas selesai penyerahan Jalur Gemilang,  ada satu lagi aktiviti iaitu Flag Off Kembara Merdeka Keluarga Malaysia (KMKM2022) oleh Premier Sarawak, membabitkan kira-kira 30 kenderaan dalam konvoi yang akan mengelilingi seluruh negeri Sarawak.

Untuk 2022, JAPEN Sarawak merangka beberapa program kenegaraan yang akan dilaksanakan secara fizikal, bersemuka mahupun digital untuk menerapkan semangat patriotik dalam kalangan rakyat secara berterusan.

Bagaimanapun, program yang kita laksanakan tetap mematuhi standard prosedur operasi (SOP) yang telah ditetapkan oleh pihak berkuasa dalam fasa endemik ini. Oleh itu, kita harus terus berwaspada walaupun negara sudah menghala ke fasa endemik dan aspek keselamatan kesihatan wajar diberikan perhatian.

Utusan Sarawak: Berapakah Program Info On Wheel (IoW) Hari Kebangsaan yang akan diadakan atau dirancang oleh JAPEN Sarawak bersempena dengan Hari Kebangsaan 2022?

Jaafar Jantan: IOW ini merupakan satu program janatan di mana kita memberi penerangan secara bersasar kepada masyarakat umum mengenai maklumat terkini untuk makluman mereka. Sempena Hari Kebangsaan dan Hari Malaysia ini, kita memfokuskan sebanyak 462 program IOW, merentasi 33 Pejabat Penerangan Daerah (PPD) bermula 14 Julai hingga 16 September 2022 (Hari Malaysia).

Walaupun Hari Kebangsaan pada 31 Ogos dan Hari Malaysia disambut pada 16 September, kita memberi tumpuan khusus sepanjang tempoh tiga bulan ini iaitu Julai, Ogos dan September untuk memasarkan informasi berkaitan aspek kenegaraan dan aspek patriotik termasuk juga dasar-dasar semasa kerajaan di peringkat nasional dan negeri untuk makluman khalayak umum.

Utusan Sarawak: Apakah objektif program IOW ini dibuat?

Jaafar Jantan: IOW bertujuan untuk menyampaikan maklumat mengenai dasar, inisiatif, program kerajaan dan info terkini kepada masyarakat, dalam bentuk pengumuman menggunakan unit kenderaan bergerak. Bagaimanapun, kita tidak melupakan aspek teknologi dan pendigitalan semasa. Maka, kita juga menggunakan platform lain menerusi media sosial, media elektronik dan media massa untuk terus menyebar luas maklumat kepada masyarakat.

Utusan Sarawak: Apakah program yang akan dianjurkan dan di manakah program tersebut dianjurkan? Adakah ia tertumpu kepada kawasan bandar atau ia juga turut tertumpu kepada kawasan pedalaman, luar bandar dan bandar?

Jaafar Jantan: Untuk program IOW, kita sebenarnya tidak hanya tertumpu kepada kawasan bandar sahaja seperti di Kuching, Bintulu, Sibu dan Miri, tetapi kita merentasi ke seluruh bahagian dan daerah di negeri Sarawak ini melalui 33 Pejabat Penerangan Daerah (PPD) di seluruh negeri.

Contohnya, selain IOW, JAPEN juga menjalankan Program Taklimat Isu-Isu Semasa dan juga Program Komunikasi Tindakan Setempat (KOMTIS). Dalam program ini, kita menjemput rakan strategik sama ada di peringkat negeri mahupun persekutuan untuk memberi taklimat dan penerangan mengenai perkhidmatan yang disediakan oleh pihak mereka.

Pemilihan topik taklimat yang dilaksanakan adalah berdasarkan kepada isu yang dimaklumkan oleh pihak komuniti itu sendiri untuk diketengahkan. Secara langsung, sesi penerangan tersebut dapat memberi impak dan kesan positif terhadap perkongsian maklumat yang disampaikan kepada komuniti tersebut.

JAPEN merupakan salah satu platform medium komunikasi yang kita bina untuk bersama-sama dengan masyarakat melalui kerjasama dengan rakan strategik bagi meningkatkan kefahaman rakyat mengenai dasar-dasar kerajaan. JAPEN yang memang sinonim dengan aktiviti dan informasi kenegaraan, namun kita kena memberi nilai tambah dalam bidang lain supaya masyarakat kita sentiasa dipenuhi dengan maklumat terkini.

Jadi inilah peranan JAPEN sebagai jentera komunikasi kerajaan yang diwujudkan  untuk menyebarluaskan bahan-bahan informasi yang bermaklumat kepada rakyat agar dapat dimanfaatkan dengan sebaik mungkin.

Utusan Sarawak: Boleh tuan terangkan apa itu Komuniti Keluarga Malaysia ?

Jaafar Jantan: Komuniti Keluarga Malaysia merupakan sebuah badan sukarelawan komuniti sebagai rakan strategik JaPen untuk  memasarkan maklumat kenegaraan dan perpaduan serta dasar kerajaan kepada komuniti.  Selain itu, Komuniti Keluarga Malaysia juga membantu dan memperkasakan usaha pemasaran maklumat daripada kerajaan supaya penyampaian mesej, dasar dan maklumat terkini inisiatif kerajaan dapat disampaikan sehingga ke peringkat akar umbi. Sehubungan itu, keahlian Komuniti Keluarga Malaysia terdiri daripada pelbagai latar belakang, agama dan bangsa dan paling penting ia bersesuaian dengan budaya, resam dan kepelbagaian bahasa di sesuatu lokaliti Komuniti Keluarga Malaysia itu ditubuhkan.

Visi Komuniti Keluarga Malaysia adalah “Komuniti Terhubung dan Berinformasi” dan misi Komuniti Keluarga Malaysia adalah untuk “Melahirkan komuniti bermaklumat, komunikasi dan membina jaringan komunkasi sebagai ejen perubahan”.

Sejajar dengan slogannya “Penggerak Komuniti Berinformasi”, Komuniti Keluarga Malaysia juga berperanan membantu pihak kerajaan menyebarluaskan serta menerapkan nilai-nilai Keluarga Malaysia, Semangat Patriotik dan Cintakan Negara dalam kalangan komuniti setempat.

JaPen Sarawak sentiasa bekerja rapat dengan Komuniti Keluarga Malaysia untuk memastikan penyampaian maklumat dapat dikongsikan dengan pantas, tepat dan mudah difahami rakyat. Jabatan juga menggunakan platform teknologi semasa bagi mempercepatkan proses hebahan menerusi media sosial dan Grup Whatapps yang ditaddir oleh Pegawai Penerangan Daerah di setiap daerah masing-masing.

Utusan Sarawak: Apakah peranan yang dimainkan oleh Komuniti Keluarga Malaysia dan bagaimana ia boleh menjadi impak kepada rakyat yang berbilang kaum yang ada di negara ini.

Jaafar Jantan: Peranan Komuniti Keluarga Malaysia ini bertujuan untuk memperkasa komuniti setempat melalui;

i.                 Menerapkan nilai-nilai Keluarga Malaysia dalam kalangan masyarakat;

ii.                Memupuk semangat patriotik dan cintakan negara dalam kalangan komuniti setempat;

iii.              Memperkasa usaha pemasaran maklumat daripada kerajaan kepada rakyat dengan  kerjasama Pertubuhan Bukan Kerajaan (NGO) di peringkat akar umbi dalam merealisasikan aspirasi Keluarga Malaysia;

iv.             Membantu meningkatkan kefahaman rakyat dan sekaligus menangani berita palsu dan  maklumat tidak benar dalam kalangan masyarakat;

v.               Memantau dan mengumpul isu-isu serta menyelami denyut nadi rakyat mengenai dasar,  inisiatif dan kenegaraan bagi mewujudkan masyarakat yang bermaklumat dan harmoni;  dan

vi.             Membantu memaju dan memperkasakan keupayaan dan daya saing komuniti setempat dalam bidang sosio-ekonomi sejajar dengan perkembangan ekonomi digital.

Kita sesungguhnya memerlukan semangat jati diri yang kuat, penerapan nilai murni dan semangat patriotik yang tinggi untuk memastikan kesepaduan dan kebersamaan masyarakat kita terus subur dan aman sebagai rakyat Malaysia.

Oleh itu, disinilah Komuniti Keluarga Malaysia ini akan memainkan peranannya membantu pihak JAPEN merangka program untuk menyantuni masyarakat setempat mereka. Menerusi Komuniti Keluarga Malaysia ini kita dapat membina jaringan komunikasi yang baik dan menjadi medan penyebar maklumat yang bagus kepada rakyat.

Utusan Sarawak: Di Sarawak ini berapa banyak Komuniti Keluarga Malaysia yang sudah diwujudkan dan di mana?

Jaafar Jantan: Kita ada 246 Komuniti Keluarga Malaysia yang ditubuhkan di 82 Dewan Undangan Negeri (DUN) Sarawak. Setiap DUN ada tiga Komuniti Keluarga Malaysia dan dalam satu Komuniti Keluarga Malaysia ada 10 orang ahli. Komuniti Keluarga Malaysia dilantik di bawah K-KKOM dan keahliannya dianggotai komuniti di peringkat daerah.

Ahli Komuniti Keluarga Malaysia terdiri daripada pihak komuniti tempatan. Justeru, mereka yang dipilih itu seeloknya dari kalangan ahli yang dipersetujui pemimpin masyarakat dan juga ahli-ahli komuniti setempat itu sendiri untuk mengurus dan mentadbir aktiviti Komuniti Keluarga Malaysia. Pihak jabatan sentiasa bekerjasama rapat dengan mereka bagi memastikan objektif dan aktiviti yang telah dirancang dapat dilaksana dengan jayanya.

Oleh  JEAKQLEYN YACHO/RYNNA SHA’ERRA

See author's posts


Lelaki cuba seludup 35 burung

NEW YORK: Pegawai kastam di Lapangan Terbang JFK New York menemui 35 burung Finch yang dilekatkan pada jaket dan buku lali lelaki ketika dia cuba menyeludupnya ke negara itu untuk pertandingan nyanyian, kata pendakwa raya persekutuan pada Selasa lalu.

Hasil carian mendapati lelaki itu memakai puluhan bekas berbentuk silinder kecil dengan bukaan bagi membolehkan burung-burung di dalamnya bernafas, menurut foto yang diterbitkan dalam talian.

Kira-kira 12 bekas yang dibuat dari penggulung rambut yang dilekatkan di bahagian dalam jaketnya, sementara selebihnya dililit di pergelangan kakinya.

Ketika disoal, lelaki itu mengatakan bahawa dia ditawarkan AS$ 3,000 untuk mengangkut burung itu, menerima AS$ 500 sebelum dia meninggalkan ibu kota Guyana, Georgetown.

Dia akan menerima baki selebihnya semasa penghantaran di Amerika Syarikat (AS).

Burung Finch boleh menghasilkan bunyi merdu dan sering digunakan dalam pertandingan nyanyian di beberapa kawasan di Queens dan Brooklyn di New York termasuk pertaruhan.

Menurut ejen khas untuk Perkhidmatan Ikan dan Hidupan Liar AS dalam dokumen yang dikeluarkan oleh pendakwa raya, burung Finch yang menang boleh bernilai lebih daripada AS$ 10,000.

Pada masa sama, burung Finch dari Guyana sangat diminati kerana kemampuan menyanyi dengan merdu.

Bagaimanapun, lelaki itu dibebaskan dengan bon AS$ 25,000, menurut dokumen.

Pejabat Dadah dan Jenayah Pertubuhan Bangsa-Bangsa Bersatu (UNODC) dengan memetik angka terakhir yang ada, pegawai merampas 20,762 haiwan liar pada 2017 di seluruh dunia. -AFP

See author's posts


Palestin catat lapan kes baharu Covid-19

RAMALLAH: Kes Covid-19 di Palestin pada Rabu terus meningkat kepada 662 selepas lapan lagi kes baharu direkodkan di Tebing Barat, lapor agensi berita Xinhua.

Menteri Kesihatan Palestin Mai al-Kaila dalam satu kenyataan berkata kes terbaru itu turut membabitkan seorang wanita dari bandar Jericho, sementara tujuh lagi di daerah selatan Hebron.

“Sebanyak 320 kes dilaporkan di Baitulmaqdis Timur sementara 272 di Tebing Barat dan 70 di Semenanjung Gaza,” kata al-Kaila.

Sementara itu seramai 565 pesakit telah sembuh. Dalam tempoh 24 jam lalu, 270 orang dikenakan kuarantin di pusat yang disediakan kerajaan manakala seramai 2,700 lagi di rumah.

China turut membantu Palestin dalam memerangi wabak Covid-19 dengan menyumbang kelengkapan perubatan. – Bernama

See author's posts


RGL/TCA perlu dipercepatkan

KUALA LUMPUR: World Trade Centre Kuala Lumpur (WTCKL) menyarankan agar Gelembung Perjalanan Laluan Hijau Timbal Balik/ Aturan Koridor Perjalanan (RGL/TCA) disegerakan, khasnya kepada perniagaan bagi melonjakkan pelaburan ekonomi di Malaysia.

Menurut Pengarah Eksekutif WTCKL, Datuk Seri Dr Irmohizam Ibrahim, pelaksanaan ini perlu dipercepatkan terutamanya untuk industri acara perniagaan (BE) dan Mesyuarat, Insentif, Konvensyen dan Pameran (MICE) yang merupakan antara penyumbang terbesar ekonomi negara.

Katanya, kesepakatan yang dicapai oleh kerajaan susulan lawatan Perdana Menteri Tan Sri Muhyiddin Yassin ke Indonesia juga akan membantu ke arah kelangsungan ekonomi negara, sekali gus menjadikan hubungan Malaysia dan negara-negara yang terlibat terus akrab.

“Anggaran kerugian sebanyak RM2.25 bilion setakat Disember 2020 yang dilaporkan oleh Persatuan Penganjur dan Pembekal Persidangan dan Pameran Malaysia itu sangat membimbangkan pemain-pemain industri dalam meneruskan perniagaan serta kekal relevan,” katanya dalam kenyataan semalam.

Beliau berkata, industri MICE di Indonesia pula mencatatkan anggaran kerugian sebanyak RM783.7 juta hingga RM2.0 bilion yang memberi kesan kepada 90,000 pekerja dari industri tersebut.

Selain itu, menurut Irmohizam, industri BE dan MICE dapat disemarakkan di skala antarabangsa sekiranya RGL/TCA ini mendapat penglibatan negara-negara jiran seperti Brunei, Singapura dan Thailand serta anggota rantau Asia Pasifik seperti China, Taiwan, Hong Kong, Australia dan New Zealand. – Bernama

See author's posts


Lahirkan pelajar bertaraf dunia

TERIMA KASIH PREMIER… Datuk Patinggi Tan Sri Abang Johari Tun Openg menandatangani karya seni seorangguru dan murid Sekolah Menengah Antarabangsa Yayasan Sarawak Petra Jaya, pada majlis ‘Detik KenanganBersama Premier’ semalam.

KUCHING: Langkah kerajaan Sarawak menubuhkan lima sekolah antarabangsa di negeri ini adalah untuk melahir pelajar mahir dan berkelayakan untuk bersaing dalam pasaran kerja global.

Premier Sarawak, Datuk Patinggi Tan Sri Abang Johari Tun Openg berkata pelajar perlu dilengkapi kemahiran tinggi dan pada masa sama, berkebolehan dalam bahasa Inggeris.

“Sebab itu kerajaan Sarawak memutuskan untuk kita mempunyai sekolah antarabangsa sendiri bagi melahirkan pelajar antarabangsa… bukan jaguh kampung tapi jaguh dunia,” katanya.

Beliau berkata demikian ketika berucap selepas ‘Fun Ride’ dan majlis ‘Detik Kenangan Bersama Premier’ di Sekolah Antarabangsa Yayasan Sarawak di Petra Jaya semalam.

Abang Johari berkata, lima Sekolah Menengah Antarabangsa Yayasan Sarawak iaitu di Petra Jaya, Semenggoh, Sibu, Miri dan Bintulu.

Sekolah di Petra Jaya adalah yang pertama memulakan operasi pada Mei lalu.

Beliau berharap Sekolah Menengah Antarabangsa di bawah Yayasan Sarawak itu juga mampu melahirkan pelajar memiliki penguasaan bahasa Inggeris yang baik dan diperlukan pada peringkat antarabangsa.

Katanya, pendidikan sentiasa diberi penekanan di bawah kepemimpinannya bagi melahirkan rakyat Sarawak yang bijak serta berkhidmat untuk negara pada masa depan.

“Jika mereka (pelajar) adalah juara dunia, mereka memasuki universiti terkemuka, apabila mereka pulang mereka boleh membantu mengubah ekonomi kita.

“Anda kini mempunyai saluran untuk meneruskan pengajian, anda boleh membangunkan Sarawak seperti Korea Selatan sebagai negara yang membangun pada masa hadapan,” katanya.

Premier Sarawak itu berkata bagi kemasukan, pelajar dari kumpulan B40 ditawarkan biasiswa penuh, manakala pelajar dari kumpulan M40 dan T20 membayar yuran bulanan pada kadar minimum.

Beliau berkata kerajaan Sarawak juga telah memperoleh aset dalam sektor pendidikan seperti menerusi Universiti Curtin, Swinburne University dan Centre of Technical Excellence (CENTEXS).

Oleh SHAHRUL QAIZAT / MOHD NEENATUL AIZAL

See author's posts


Akuaponik ngasilka utai tanam bekualiti

UBAH jeman ke semakin nyata dipeda nya meransang pemandai sida ke ngaul diri di dalam bidang betanam betupi kena ngemansangka bidang nya di menua kitai tu.

Chara ke ngipak amat nya udah dikena Borneo Empurau Farm & Resort, nengah betanamka sayur ngena chara Akuaponik iya nya champur Akuakultur (nupi ikan air tabar) enggau Hidroponik (chara betanam betupi bepelasarka ai).

Ladang ke bepalan di Tarat, Serian nya ngangkatka pengawa betanam sayur menua nyadika modul tumu nuju pekara nya.

Tuai Pemesai Eksekutif Borneo Empurau Farm & Resort, Yong Wei Sheng @ Jerry madahka, pengawa ke digaga sida iya kena nyaut jaku tesau Perintah Sarawak kena ngemansangka betanam betupi moden.

“Pekara ke nyata amat, mayuh bengkah bansa sayur menua tu dikemansang maya ke diatu nguna chara baru.

“Sekeda nya, terung asam, chabi, entimun, sawi, bayam, salad sereta buah-buah baka semangka wangi enggau strawberi,” ku iya lebih dikerandau di ladang nya.

Sambil nambah, semua perengka ke dikena ba palan nya baka kontena tung chat lama, sabut nyiur enggau ai ari bukit bekenaka proses barang lama dikena baru.

Jerry madahka, sistem diguna sida iya nyata manah amat ketegal ukai semina ngurang ungkus tang mega ulih ngemansutka asil tanam ke bekualiti.

Ba Akuaponik, Jerry madahka, iya nguna ai ari tangki ikan Tilapia ke dipantis ungkup proses betanam ke dikemansang.

Chara tu mega nunjukka asil ke ngemuaska ati lebuh dipeda semua sayur tumbuh enggau manah.

Ku iya, udah nyadika tuju ati sida ngambika semua orang ulih ngasaika penyamai sayur ke ditanam nguna sistem fertigasi enggau akuaponik tu.“Inisiatif nguna sebagi ari ruang di dalam palan ekodagangtemuai nya nyadika iya chunto ke manah dalam nguna penemban teknologi ungkup betanam sayur,” ku iya.

See author's posts


Pantau petugas barisan hadapan

SIMANGGANG: Kesibukan bertugas sebagai wakil rakyat ternyata tidak menghalang Menteri Muda Kesejahteraan Komuniti, Datuk Francis Harden Hollis untuk memantau keadaan petugas barisan hadapan yang melawan Covid-19 di sini.

Ia terbukti apabila beliau telah melakukan lawatan terhadap Pusat Kuarantin dan Rawatan Berisiko Rendah (PKRC) Covid-19 di Stadium Tertutup, Kompleks Sukan Sri Aman di sini untuk bertemu para petugas berkenaan pada petang Selasa lepas.

Beliau bersama rombongan telah tiba di pekarangan luar bangunan pusat tersebut pada 3.00 petang. Kedatangan mereka disambut oleh Dr. Vong Chiew Ming, Dr. Deborah Teh Lay Yuen dan Ketua Penolong Pegawai Perubatan Hospital Sri Aman, Osman Midan.

Sebaik sahaja tiba, Harden dan rombongan kemudiannya mendengar taklimat yang disampaikan oleh Pengarah Hospital Sri Aman, Dr. Hazwani Mohd Yusop di luar berkaitan pengurusan Pusat PKRC di luar bangunan stadium tersebut.

Ahli Dewan Undangan Negeri (ADUN) Simanggang itu kemudiannya bertindak menyampaikan bantuan makanan, minuman dan sebuah mesin ‘Water Dispenser’ bagi tujuan kegunaan petugas barisan hadapan dan pesakit di pusat tersebut.

“Saya mengucapkan setinggi-tinggi terima kasih kepada pihak Perbadanan Sukan Negeri Sarawak kerana memberi kebenaran untuk menjadikan stadium tertutup di sini sebagai PKRC bagi menampung keperluan rawatan serta penjagaan pesakit Covid-19.

“Justeru saya berharap agar petugas barisan hadapan di pusat tersebut selamat menjalani tugas dan memanfaat sebaik mungkin sumbangan yang diterima oleh mereka selama bagi kegunaan diri masing-masing,” kata beliau.Harden kemudiannya menyaksikan kerja pembersihan pekarangan luar bangunan PKRC yang dilaksana oleh pihak Balai Bomba dan Penyelamat (BBP) Sri Aman sebelum mengakhiri lawatannya di situ.

Turut hadir, Residen Bahagian Sri Aman, Indit Bangai, wakil Pegawai Kesihatan Bahagian Sri Aman, Dr. Gwendolen Luciana Sylvester Gurang dan Setiausaha Sulit kepada Harden iaitu Jilin Itar.

Oleh VALENTINE NGUMBANG

See author's posts


Barisan hadapan perlu sokongan moral

LIMBANG: Pengalaman berdepan dengan wabak Covid-19 merupakan sesuatu yang
menakutkan dan mencabar bagi doktor, jururawat dan kakitangan hospital Daerah
Limbang.

Menyedari tugasan mereka berdepan risiko tinggi, warga kerja Kementerian
Kesihatan Malaysia Bahagian Limbang menuntut kerjasama sepenuhnya diberikan
dalam mematuhi arahan PKP dan terus memberi sokongan moral kepada petugas di
barisan hadapan Covid-19 ini.

Sehubungan itu, Menteri Muda Pemodenan Pertanian, Tanah Adat dan
Pembangunan Wilayah yang juga Ahli Dewan Undangan Negeri (ADUN) Bukit Kota
Datuk Dr Abdul Rahman Ismail  serta  ADUN
Batu Danau Paulus Palu  Gumbang
turut bermurah hati menyumbang kemudahan komputer riba dan printer bagi
memudahkan mereka  menjalankan tugas
khusus dalam pengurusan maklumat  serta
data berkaitan wabak Covid-19.

Sebanyak empat unit komputer riba dan empat unit printer diserahkan sendiri
oleh Residen Limbang Ir Ahmad Denney Ahmad Fauzi kepada Pengarah Hospital
Limbang Dr Nanthakumar Thirunavukka  dan
Pegawai Kesihatan Daerah Lawas Dr. Farida Nazahiya  Mohd Salleh.

Turut menyaksikan penyerahan sumbangan ini ialah Pegawai Daerah Limbang
yang juga Pengerusi Pengurusan Bencana Daerah Limbang Superi Awang Said
dan  Pegawai Daerah Lawas yang juga
Pengurusan Bencana Daerah Lawas Ladin Atok.

See author's posts


Jana pengetahuan tingkatkan ekopelancongan

KUCHING: Pengetahuan tradisional masyarakat tempatan di Sarawak akan membolehkan penyelidikan lanjut mengenai sumber asli dan sekali gus meningkatkan ekopelancongan di negeri ini.

Menteri Pelancongan, Kesenian dan Kebudayaan, Datuk Seri Abdul Karim Rahman Hamzah berkata, sejak turun temurun, masyarakat tempatan di Sarawak telah mengeksploitasi sumber asli secara turun temurun.

“Pengetahuan tradisional mereka mengenai penggunaan sumber asli dalam kehidupan seharian mereka adalah rujukan awal kepada para sarjana untuk meneroka lebih lanjut mengenai potensi penggunaan sumber asli yang berbeza,” katanya.

Beliau berkata demikian dalam teks ucapan yang dibacakan Setiausaha Tetap Kementerian, Hii Chang Kee pada Majlis Perasmian Persidangan Serantau dan Pameran Produk Asli, Ubat Tradisional dan Herba 2021 yang diadakan di Pusat Konvensyen Borneo Kuching (BCCK), semalam.

Abdul Karim juga berkata, persidangan itu bukan sahaja akan mengiktiraf pengetahuan tradisional masyarakat tempatan malah pihak berkepentingan yang berbeza juga boleh bersama-sama mewujudkan projek ekopelancongan mampan dalam tema pembelajaran dan penghargaan untuk memperkasa dan meningkatkan pendapatan masyarakat setempat.

“Dengan aktiviti yang dirancang dengan betul, pengunjung ekopelancongan boleh merasai alam semula jadi di mana komuniti menuai sumber asli, melalui perjalanan pendidikan, dan menghargai nilai budaya sesebuah komuniti.

“Saya berbangga apabila mengetahui bahawa Universiti Malaysia Sarawak (UNIMAS) telah menghasilkan buku meja kopi bertajuk “Keajaiban Produk Semulajadi di Malaysia” dan saya menantikan impak yang akan dibawa oleh buku ini ke Sarawak,” tambahnya.

Persidangan tiga hari yang berakhir pada 11 Disember ini dianjurkan Universiti Malaysia Sarawak (Unimas) dengan kerjasama Kementerian bersama Sarawak Business Event, Pejabat Perdagangan dan Pelancongan Sarawak Singapura (Statos), Pusat Biodiversiti Sarawak, Pusat Penyelidikan Klinikal Sarawak, Lembaga Lada Malaysia, Jabatan Kimia Malaysia dan Persatuan Produk Asli Malaysia.

Ia berfungsi sebagai platform untuk mempamerkan inovasi dan aplikasi produk semulajadi, memupuk kerjasama antara disiplin dan mengenal pasti peluang yang berpotensi.

Majlis itu turut menyaksikan pelancaran buku meja bertajuk “Keajaiban Sumber Asli di Malaysia” yang diharapkan dapat menarik dan memaklumkan pengunjung tentang produk semula jadi di Sarawak.

Oleh JEAKQLEYN YACHO

See author's posts